Biar Najib merengkok dalam penjara, janji DAP kekal naik junjung

Jika UMNO bukan lagi payung, cari dan berteduh lah di bawah payung lain yang lebih meyakinkan, jujur dan bersungguh-sungguh mahu berjuang serta mempertahankan hak dan kepentingan bangsa Melayu.

Demikian ditegaskan, Setiausaha Perhubungan PAS Selangor, Roslan Shahir Datuk Mohd Shahir sambil turut kasihan kepada UMNO yang perlu diberi nasihat oleh veteran DAP, Lim Kit Siang, bagaimana untuk menentang parti Melayu lain.

Mengulas kenyataan Kit Siang berkaitan UMNO dan pengampunan terhadap Datuk Seri Najib Razak, Roslan berkata bekas ahli Parlimen DAP itu hanya mahu menjadikan UMNO sebagai akat atau perkakas kepada kerajaan Pakatan Harapan-Barisan Nasional (PH-BN).

“Laporan (media) menyebut Kit Siang bimbang pengampunan untuk Najib boleh jejaskan UMNO dan kerajaan perpaduan.

“Yang berkata tu bukan veteran atau pimpinan UMNO atau pejuang Melayu tetapi veteran dan “Penasihat Agung” DAP iaitu Lim Kit Siang.

“Pemimpin bukan Melayu yang tidak pernah senang dengan politik Melayu boleh pula beri tunjuk ajar pada UMNO bagaimana mahu bergasak dengan parti Melayu lain. Masih tak nampakkah kita?,” katanya dalam kenyataan hari ini (18 April 2023).

Menurut Roslan lagi, Kit Siang bukan sayang pada UMNO pun tetapi sebenarnya sayang kepada kerajaan campuran yang mana DAP paling dominan.

“Kit Siang tak mahu lihat DAP hilang kuasa lagi. UMNO sekadar alat atau perkakas pada mata beliau. UMNO biar kuat agar dapat sekat pengaruh Bersatu dan PAS, agar DAP kekal berkuasa, butakah kita?

“Dan kepada penyokong dan mereka yang bersama Najib, pada Kit Siang sebarang usaha memberi pengampunan pada Najib adalah musibah buat kerajaan campuran PH, DAP.

“Dalam erti kata lain biar Najib kekal merengkok di penjara yang penting DAP kekal naik junjung,” katanya.

Sementara itu, mengulas mengenai kenyataan bekas Ahli Majlis Tertinggi, Tan Sri Noh Omar, Roslan berkata UMNO Selangor hari ini dipaksa berpeluk dengan musuh tradisinya PH dan DAP di Selangor angkara Datuk Seri Ahmad Zahid Hamidi.

“Kalau yang keluar kenyataan ini tokoh yang ditolak rakyat, tak pernah menang, yang naik dengan tongkat orang lain mungkin ia boleh ditolak tepi dan diabaikan.

“Tapi bila Tan Sri Noh yang berkata UMNO bukan lagi payung orang Melayu, akurlah bahawa ia kenyataan seorang bekas tokoh pejuang UMNO yang kenal UMNO Selangor luar dan dalam,” katanya.

Sebelum ini, Noh berkata rakyat tidak lagi percaya dengan prinsip UMNO yang sebelum ini sering mengungkapkan perkataan ‘No Anwar, No DAP’ sebaliknya menjalin kerjasama membentuk kerajaan selepas Pilihan Raya Umum Ke-15 (PRU-15).

“Rakyat berasa mereka ditipu, lain cakap lain yang dibuat. Ini bukan saya cakap, ini apa yang anak muda beritahu mereka tidak mahu BN, sebaliknya sokong PN (Perikatan Nasional),” katanya.


Lebih 70.36 juta dos vaksin Covid-19 diberikan sejak Februari 2021

Seramai 26,758,696 atau 81.9 peratus populasi Malaysia termasuk rakyat asing telah melengkapkan dua dos suntikan vaksin Covid-19 sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam.

Kementerian Kesihatan (KKM) memaklumkan seramai 27,779,984 atau 85.0 peratus populasi lagi menerima sekurang-kurangnya satu dos daripada vaksin dua dos atau vaksin dos tunggal.

Pada masa sama, 22,967,814 atau 97.6 peratus individu dewasa menerima dua dos, dan 23,243,830 atau 98.8 peratus lagi menerima sekurang-kurangnya satu dos.

Seramai 16,040,212 atau 68.2 peratus individu dewasa telah melengkapkan suntikan dos penggalak.

Sementara itu, seraai 2,896,056 atau 93.1 peratus remaja berusia 12 hingga 17 tahun telah lengkap menerima dua dos vaksin, dan 2,993,641 atau 96.2 peratus lagi menerima sekurang-kurangnya satu dos.

Sehingga kini belum ada remaja yang menerima dos penggalak.

Selain itu, sejak awal Februari lalu hingga semalam juga seramai 1,542,513 atau 43.4 peratus kanak-kanak berusia lima hingga 11 tahun telah menerima sekurang-kurangnya satu dos, manakala 894,826 atau 25.2 peratus lagi lengkap divaksinasi.


PMX beri jaminan projek tebatan banjir akan disegerakan selepas dihentikan sementara

Perdana Menteri Datuk Seri Anwar Ibrahim hari ini memberi jaminan bahawa projek rancangan tebatan banjir (RTB) terutamanya di Johor, akan disegerakan operasinya bermula Jun ini.

Terdahulu, media melaporkan Anwar pada 6 Disember 2022 mengarahkan beberapa kelulusan terakhir termasuk projek tebatan banjir bernilai RM7 bilion diteliti semula dan dihentikan kerana tidak mematuhi peraturan serta diluluskan secara rundingan terus.

Bagaimanapun, semasa sidang media hari ini Anwar berkata proses tender projek tebatan banjir berkenaan harus disegerakan dan perlu beroperasi segera, memandangkan isu banjir di Johor terutamanya, merupakan sesuatu isu yang berulang.

“Isu ini (banjir) kalau tidak dilakukan apa-apa yang serius, ia akan berulang. Isu banjir ini bukan kali pertama, tetapi sudah bertahun-tahun. Kadang-kadang, setahun dua kali.

“Oleh itu, kita putuskan projek yang mahal RM600 juta atau lebih tebatan banjir akan disegerakan. Nanti kita lulus dan disegerakan,” katanya dipetik laporan Bernama.

Anwar terdahulu melawat Pusat Pemindahan Sementara Sekolah Jenis Kebangsaan (Cina) Kampung Tengah hari ini.

Beliau berkata enam projek tebatan banjir yang sebelum itu ditangguhkan sebentar, kerana beliau tidak mahu peruntukan untuk bantu rakyat terdapat ketirisan atau kecurian, meskipun proses tender itu disegerakan.

Bagaimanapun, Anwar memberikan amaran kepada kepada syarikat atau pihak yang terlibat, agar tidak menyalahgunakan peruntukan bencana yang diberikan kerajaan.

“Saya beri amaran keras jangan guna peruntukan ketika banjir atau darurat ataupun masalah-masalah yang dihadapi seperti mana RTB, jangan guna itu (peruntukan) untuk mencari peluang mendapat habuan tambahan,” kata Ahli Parlimen Tambun itu.

Sebelum ini pada pembentangan Belanjawan 2023, Perdana Menteri mengumumkan enam projek tebatan banjir akan ditender semula dengan segera selewatnya pada Jun tahun ini, termasuk RTB di Sungai Johor, Kota Tinggi, Johor.

Selain itu, projek RTB lain yang akan melalui proses tender semula ialah pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor, serta Pembangunan Lembangan Sungai Bersepadu Sungai Golok Fasa 3, Kelantan.

Sementara itu, Perdana Menteri berkata kerajaan Persekutuan telah meluluskan peruntukan RM10 juta melalui Kementerian Kemajuan Desa dan Wilayah yang baru-baru ini diumumkan Timbalan Perdana Menteri Datuk Seri Ahmad Zahid Hamidi.

“Saya juga sudah menambah peruntukan RM50 juta untuk kita menyalurkan sebahagiannya kepada mangsa-mangsa dan ada beberapa projek segera. Usaha-usaha telah dilakukan oleh jabatan-jabatan kerajaan negeri, kemudiannya daripada kerajaan pusat.

Selain itu, beliau berkata Menteri Besar Johor Datuk Onn Hafiz Ghazi juga ada memohon beberapa projek baharu, bagi mengurangkan impak banjir.

“Saya beritahu oleh kerana kita boleh jimatkan beberapa kos (antara) RM1 bilion hingga RM2 bilion daripada projek lama, wang itu akan dipindahkan untuk menjalankan projek baharu. Sekarang (banjir) ini di Segamat, (selain itu) Kota Tinggi dan kawasan-kawasan lain yang berat dilanda banjir,” kata beliau.

“Selain itu, Ahmad Zahid, Menteri Kesihatan Dr Zaliha Mustaha (dan) juga menteri-menteri kabinet yang lain, telah turun memantau dan memberi bantuan, sekali gus mengurangkan tekanan hidup bagi mangsa-mangsa banjir yang terpaksa berpindah dan mengalami kesusahan, kita cuba mengurangkan tekanan dan beban mereka,” kata Perdana Menteri.

Beliau juga telah menghubungi syarikat-syarikat berkaitan kerajaan (GLC) yang penting, yang juga telah mengumpulkan dana tambahan RM20 juta, untuk membantu rakyat Johor.

“Tenaga Nasional Bhd akan turun menyelesaikan masalah elektrik segera, Yayasan Sime Darby pula menyediakan kit-kit kesihatan, untuk lebih 1,500 keluarga dan (GLC) selainnya mengumpulkan dana RM20 juta tambangan untuk rakyat Johor,” kata Anwar.

Terdahulu, beliau meluangkan masa kira-kira setengah jam bertemu mangsa banjir di PPS berkenaan, selain mendengar taklimat banjir daripada agensi berkaitan.

Turut mengiringi beliau Menteri Besar Johor dan Ketua Polis Johor Datuk Kamarul Zaman Mamat.


Akar umbi Bersatu sedia runding dengan PH, demi tumbangkan UMNO dan BN

Kerjasama dengan blok pembangkang, Pakatan Harapan (PH) sangat dialu-alukan demi menumbangkan UMNO dan Barisan Nasional (BN) yang terlalu tamak berebut kuasa, kata pemimpin akar umbi Bersatu.

Timbalan Ketua Bersatu Bahagian Johor Bahru, Razrul Anwar Rusli memberi contoh formula tersebut boleh digunakan dengan menggabungkan semua parti termasuk Perikatan Nasional (PN), PH dan parti pembangkang lain dibawah satu gabungan bagi menghadapi Pilihan Raya Negeri (PRN) Johor.

Razrul berkata boleh diwujudkan Muafakat Rakyat Johor (MRJ) demi satu matlamat sama untuk mengelak daripada UMNO dan BN rakus berkuasa sehingga menyebabkan negara kembali ke era kleptokrasi seperti sebelum ini.

“Selain penggunaan nama MRJ, kita juga boleh namakan gabungan PN, PH dan parti pembangkang ini sebagai Gabungan Rakyat Johor atau GRJ seperti Gabungan Rakyat Sabah (GRS) yang digunakan dalam PRN Sabah.

“Formula gabungan PH sebelum ini berjaya pada Pilihan Raya Umum ke-14 (PRU14). Kemuafakatan dalam parti dan rakan seperjuangan adalah kunci kejayaan untuk menang dalam PRN Johor,” katanya dipetik dalam laporan media.

Terdahulu, Timbalan Pengerusi Amanah Johor, Dzulkefly Ahmad mencadangkan supaya membuka pintu rundingan dengan Bersatu bagi mengelak episod PRN Melaka berulang lagi.

Selain itu, seorang lagi pemimpin Amanah yang juga bekas Ahli Jawatankuasanya, Mazlan Aliman berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Kedua-duanya berpandangan langkah tersebut penting jika tidak mahu senario di Melaka dan Sarawak berulang.

Untuk rekod, semasa berada dalam gabungan PH, Bersatu menang lapan kerusi Dewan Undangan Negeri (DUN) daripada 17 kerusi yang ditandinginya, kebanyakkan calon Bersatu diletak melawan UMNO yang majoritinya pengundi Melayu.

Sabtu lalu, Sultan Johor, Sultan Ibrahim Sultan Iskandar berkenan pembubaran DUN Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala PH pula 27 kerusi daripada 56 DUN.


Tian Chua berani ‘langgar’ Anwar kerana ada Rafizi di belakang

Bekas Naib Presiden PKR, Tian Chua meminta maaf kepada presiden partinya Datuk Seri Anwar Ibrahim kerana bertanding sebagai calon Bebas di Parlimen Batu dalam Pilihan Raya Umum Ke-15 (PRU-15), 19 November ini.

Tian Chua akan memberi cabaran bersama lapan calon lain dalam pertandingan 10 penjuru, terhadap penyandang kerusi Parlimen Batu P Prabakaran yang juga rakan satu parti dengannya.

Calon lain yang turut bertanding di situ ialah Azhar Yahya yang mewakili Perikatan Nasional; Wan Azliana Wan Adnan (Pejuang); Naganathan Pillai (Warisan); A Kohilan Pillay (BN). Selain itu empat calon Bebas turut bertanding iaitu Nir Fathiah Syazwana; Too Gao Lan; Zulkifli Fattah dan Siti Kassim.

Tian Chua berkata beliau memahami kekecewaan dirasai Anwar dan memohon maaf kepada rakan lamanya, tetapi beliau terpaksa melakukannya untuk berbakti sebagai Ahli Parlimen Batu.

Semalam, selepas Tian Chua disahkan sebagai calon Parlimen Batu, Anwar mengeluarkan kenyataan bahawa ahli PKR itu secara automatik dipecat daripada parti kerana bertindak atas tiket Bebas.

Anwar yang meluahkan rasa kecewa dengan tindakan Tian Chua yang juga salah seorang reformis parti itu, namun berbeza pula dengan Timbalan Presiden PKR Rafizi Ramli yang bersikap terbuka.

Malah Rafizi berkata Tian Chua ada menghubunginya memberitahu akan bertanding di Parlimen Batu.

“Malah Tian Chua ada menghantar mesej kepada saya semalam menyatakan bahawa dia akan bertanding sebagai calon Bebas di Batu, Jadi seperti yang saya sebutkan, proses demokrasi ini baik.

“Masing-masing ada hak dan itu hak Tian Chua untuk bertanding di Batu,” katanya dalam satu sidang media yang diadakan di Bilik Gerakan Utamanya bagi Parlimen Pandan, di Taman Seraya, semalam.

Kenyataan Rafizi itu dilihat bertentangan dengan Anwar, malah sumber rapat dengan Pengerusi Pakatan Harapan (PH) itu berkata Rafizi sepatutnya memberitahu Anwar mengenai tindakan Tian Chua itu.

“Jika Tian Chua menghubunginya memberitahu akan bertanding, dia (Rafizi) patut memberitahu Anwar supaya usaha dapat diambil untuk menghalangnya daripada bertanding di Batu.

“Ini lain pula bila Rafizi sebagai timbalan presiden parti tidak menghalang, sebaliknya seolah-olah mengalu-alukan pula,” kata sumber itu.


Gabenor BNM, jangan bagi kenyataan gula-gula, tegur MP kerajaan

Seorang ahli Parlimen blok kerajaan membuat teguran terhadap Gabenor Bank Negara Malaysia (BNM), Tan Sri Nor Shamsiah Mohd Yunus agar tidak memberi kenyataan ‘gula-gula’ berkait keadaan ekonomi dan kewangan negara.

Hasan Karim yang merupakan Ahli Parlimen Pakatan Harapan (PH) berkata rakyat kini lebih cerdik dengan memiliki maklumat yang terkini berkait ekonomi negara.

“Jangan bagi kenyataan gula-gula iaitu kononnya, ekonomi dan kewangan Malaysia dalam landasan  yang betul dan berkembang. Kononnya, nilai ringgit jatuh sementara dan terkawal.

“Rakyat tidak mahu cakap-cakap seperti ini. Rakyat Malaysia sekarang cerdik dan mempunyai maklumat terkini di tangan mereka,” kata Ahli Parlimen Pasir Gudang itu dalam satu kenyataan, hari ini.

Menurutnya, Shamsiah perlu membantu dengan memberitahu hal sebenar kepada kerajaan khususnya Perdana Menteri, Datuk Seri Anwar Ibrahim yang juga Menteri Kewangan.

“Jadi BNM terutama gabenornya perlu membantu kerajaan. BNM perlu menasihati PM dan menteri kewangan. Kebetulan orang yang sama. Gabenor BNM kena perjelas kepada PM satu hal spesifik. Misalnya isu kenaikan kadar dasar semalaman (OPR).

“BNM kata kenaikan kadar OPR akan mengukuhkan nilai ringgit. Dah banyak kali OPR dinaikkan oleh BNM tetapi kenapa nilai Ringgit Malaysia semakin jatuh. Contohnya pada hari Jumaat 26 Mei 2023 nilai satu dolar Amerika Syarikat (AS) bersamaan RM4.63.

“Jadi gabenor perlu berterus terang kepada PM apa sebenarnya punca kejatuhan Ringgit Malaysia sekarang? Tidak bolehlah BNM menepis dan cuci tangan menyatakan ringgit jatuh bukan salah mereka tetapi banyak faktor luar di luar kawalan mereka,” katanya.

Hari ini, Shamsiah menulis surat surat kepada pengarang bertajuk ‘Dasar Monetari adalah Langkah Berjaga-Jaga, Bukan Terburu-buru’ yang antara lain berkata gambaran yang diperoleh dalam beberapa mesyuarat berkaitan baru-baru ini adalah ekonomi terus menunjukkan kekuatan dan pertumbuhan keluaran dalam negara kasar (KDNK) bagi Suku Pertama 2023 lebih kukuh daripada tempoh sebelum pandemik manakala pengambilan pekerjaan juga meningkat.


Usul SOSMA ditolak pembangkang akan dibawa semula sebelum Julai: Hamzah

Usul pelanjutan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) akan dibentangkan semula sebelum 31 Julai selepas ditolak pembangkang sebelum ini.

Perkara itu disahkan Menteri Dalam Negeri, Datuk Seri Hamzah Zainudin yang berkata ia akan dibincangkan bersama Yang Dipertua Dewan Rakyat dan Dewan Negara untuk menentukan cara pelaksanaannya.

“Saya akan bawa kepada Yang Dipertua dengan segera, malah saya ada bercakap dengannya (Yang Dipertua).

“Ada beberapa isu yang kita perlu tengok bagi membolehkan dibawa ke Parlimen akan datang,” katanya dipetik laporan Utusan Malaysia.

Hamzah terdahulu mempengerusikan sesi Libat Urus bersama Pertubuhan Bukan Kerajaan (NGO) berkaitan SOSMA.

Katanya, KDN juga akan mencadangkan Sidang Khas Dewan Negara diadakan sebelum 31 Julai iaitu tarikh akhir tamat tempoh kuat kuasa Subseksyen 4(5) nanti, bagi membincangkan usul pelanjutan itu selepas ia dibawa semula ke Dewan Rakyat.

Sebanyak 10 NGO hadir memberi sokongan kepada KDN berkaitan keperluan dan kepentingan Subseksyen 4(5) Akta SOSMA 2012.

Dalam pada itu, beliau menjelaskan, pelanjutan subseksyen tersebut adalah memberi instrumen siasatan kepada Polis Diraja Malaysia (PDRM) untuk tahanan mengikut SOSMA.

Pada 23 Mac lalu, usul kerajaan untuk melanjutkan tempoh pelaksanaan Subseksyen 4(5) SOSMA 2012 bagi tempoh lima tahun lagi gagal melepasi undi belah bahagi di Dewan Rakyat.

Perkara tersebut diumumkan Yang Dipertua Dewan Rakyat, Tan Sri Azhar Azizan Harun selepas sesi undian itu berakhir.


Rakyat gusar apabila Omicron tular

Varian Omicron menjadi jangkitan utama serata dunia, dengan sebilangan negara Asia menghadapi kenaikan jangkitan Covid-19. Ini termasuk Malaysia, India, Australia, dan Filipina yang melaporkan kenaikan jangkitan hari demi hari.

Kes di Arab Saudi juga meningkat, menyebabkan kebimbangan masyarakat Islam serata dunia yang mahu menunaikan ibadah umrah.

Malah, mereka juga amat berharap jangkitan Covid-19 di negara itu dapat dikurangkan dan dikawal, agar ibadah haji tahun ini dapat menerima lebih ramai jemaah, setelah dua tahun ibadah haji dibataskan.

Pada masa sama, Pertubuhan Kesihatan Sedunia (WHO) memberi amaran bahawa meskipun gejala varian Omicron lebih ‘ringan’ berbanding Delta, “ia mampu menyebabkan kemunculan varian baru yang lebih bahaya”.

“Semakin banyak Omicron menular, semakin besar kemungkinan ia akan melahirkan varian baru,” kata pegawai kecemasan kanan WHO, Dr Catherine Smallwood.

Beliau berkata, memang pada peringkat individu, mungkin terdapat penurunan risiko kemasukan ke hospital dengan varian Omicron berbanding Delta.

Namun secara keseluruhannya, Omicron boleh menimbulkan ancaman lebih besar kerana bilangan kes yang lebih banyak, memandangkan ia lebih mudah berjangkit berbanding varian Delta.

Di Asia, kenaikan besar sekali lagi jangkitan Covid-19 menjadi berita utama.

Penyelidik bebas berkata kes jangkitan Omicron meningkat dua kali lebih pantas daripada gelombang jangkitan pada lewat tahun lalu yang disebabkan varian Delta.

Mereka berkata kadar jangkitan -yang mengukur seberapa cepat virus merebak atau menurun telah mencecah angka empat daripada kurang daripada satu hanya dua minggu lalu.

Di Arab Saudi pula, kes harian Covid-19 telah melepasi angka 3,000 buat kali pertama sejak Julai 2020, setelah mencatat kes di bawah 100 sejak beberapa bulan lalu.

Kenaikan itu mendorong kerajaan menggesa orang ramai mematuhi protokol kesihatan dan mengambil suntikan dos penggalak.

Lebih seminggu lalu, Arab Saudi melaksanakan semula langkah penjarakan sosial di Masjidil Haram di Kota Suci Makkah.

Pekerja juga telah meletakkan semula tanda lantai yang menunjukkan orang ramai bagi mematuhi jarak sosial, yang telah ditarik balik pada 17 Oktober lalu.

Sementara itu, negara seperti Malaysia dan Thailand telah memberi amaran kepada rakyat masing-masing bahawa gelombang jangkitan baru akan berlaku didorong virus Omicron yang lebih mudah berjangkit.

Menteri Kesihatan Malaysia, Khairy Jamaluddin Abu Bakar, berkata walaupun ada yang berkata Omicron kurang serius berbanding Delta, Omicron telah terbukti sebagai lebih mudah berjangkit daripada Delta.

Demi mencegah penularan Omicron yang lebih parah, Thailand pula telah menggantung skim bebas kuarantin bagi pengembara yang memasuki negara itu.

Kadar keseriusan dan kadar kemasukan ke hospital bagi Omicron adalah lebih rendah lebih-lebih lagi jika seseorang itu telah mendapat suntikan vaksin.

Tambahan, terdapat data menunjukkan kedua-dua rawatan antivirus Covid-19 Merck dan Pfizer berkesan terhadap varian Omicron.

Namun ini tidak harus mengurangkan tahap berhati-hati dan kesediaan semua pihak dalam menghadapi Omicron.

Bilangan kes varian tersebut yang diramal lebih tinggi boleh memberi tekanan kepada sistem kesihatan, ekonomi dan sosial.

Diharapkan menjelang pertengahan 2022, varian Omicron tidak akan mengganas di merata dunia dan Asia, seperti mana varian Delta mengganas pada 2021.


Isu agihan kerusi, kerjasama parti lain ditentukan selepas pengumuman SPR

Isu agihan kerusi dan kerjasama antara parti dalam Pilihan Raya Negeri (PRN) Melaka akan ditentukan dalam mesyuarat Majlis Tertinggi (MT) UMNO akan datang.

Setiausaha Agung UMNO, Datuk Seri Ahmad Maslan, berkata ia bergantung kepada keputusan dan pengumuman Suruhanjaya Pilihan Raya (SPR), pada Isnin depan, lapor Berita Harian.

“Hari ini kita ada banyak mesyuarat. Petang tadi ada mesyuarat Biro Politik. Malam ini mesyuarat MT. Sudah tentu banyak perkara dibincangkan. Antaranya mengenai PRN DUN (Dewan Undangan Negeri) Melaka.

“(Agihan kerusi dan kerjasama dengan parti politik lain) akan ditentukan kemudian, pada mesyuarat akan datang. Kita tunggu pengumuman SPR,” katanya.

Beliau berkata demikian ketika ditanya sama ada isu agihan kerusi dan kerjasama di antara parti membabitkan PAS dan Bersatu dibincangkan pada mesyuarat berkenaan.

Dalam pada itu, Ahli Parlimen (MP) Pontian terbabit berkata, UMNO mengarahkan jentera parti di setiap peringkat supaya membuat persiapan rapi bagi menghadapi PRN Melaka.

“Dalam mesyuarat tadi, MT juga mengesahkan pengguguran keahlian Datuk Seri Idris Haron dan Datuk Nor Azman Hassan yang sebelum itu adalah ahli UMNO di Bahagian Tangga Batu.

“Selain itu, MT turut menyokong keputusan dibuat kerajaan baru-baru ini berhubung penubuhan Jawatankuasa Khas siasatan kes kematian anggota bomba, Allahyarham Muhammad Adib Mohd Kassim; semakan semula berkenaan kes Pulau Batu Puteh dan siasatan mengenai dakwaan bekas Peguam Negara, Tan Sri Tommy Thomas,” katanya.

Katanya, MT turut membuat keputusan persidangan UMNO cawangan akan diadakan di 191 bahagian mulai 15 Oktober hingga 30 November ini.

“Diharapkan supaya mesyuarat cawangan, Wanita, Pemuda dan Puteri dapat berjalan mengikut prosedur operasi standard (SOP) ditetapkan Majlis Keselamatan Negara dan Kementerian Kesihatan,” ujarnya lagi.


10 pegawai kanan PDRM terlibat pertukaran, kenaikan pangkat

Pengarah Jabatan Keselamatan Dalam Negeri dan Ketenteraman Awam (KDNKA), Bukit Aman Datuk Seri Hazani Ghazali antara 10 pegawai kanan Polis Diraja Malaysia (PDRM) yang terlibat dalam pertukaran jawatan serta kenaikan pangkat berkuat kuasa 25 April ini.

Setiausaha PDRM Datuk Ruslan Khalid dalam kenyataan hari ini berkata Hazani masih memegang jawatan sama namun memangku Gred VUYA5 iaitu Jusa A, lapor Bernama.

Beliau berkata Timbalan Pengarah Risikan/Operasi Jabatan Siasatan Jenayah (JSJ) Datuk Mohd Azman Ahmad Sapri dilantik sebagai Pesuruhjaya Polis Sarawak dan Ketua Penolong Pengarah E4 Cawangan Khas Datuk Dr Wan Ariffin Wan Ahmad akan memegang jawatan Timbalan Pengarah Cawangan Khas 1, kedua-duanya akan memangku pangkat Komisioner Polis (CP).

Timbalan Pengarah KDNKA (Pasukan Gerakan Am) Datuk Kasuahdi Ali akan bertukar ke Timbalan Pengarah KDNKA (Gerakan) dan Ketua Polis Negeri Sembilan Datuk Mohamad Mat Yusop menjadi Ketua Urus Setia Ketua Polis Negara (Penyelidikan dan Pembangunan) yang kedua-duanya memangku pangkat CP.

“Timbalan Pengarah (Perancangan Strategik) Jabatan Pencegahan Jenayah dan Keselamatan Komuniti Datuk Dr Mustafa Khan Abdul Samat pula menjadi Timbalan Pengarah (Siasatan) Jabatan Siasatan Jenayah Komersial baharu bagi menggantikan Datuk S. Sasikala Devi yang menjadi Timbalan Ketua Polis Selangor,” katanya.

Beliau berkata Pengarah Bahagian Pelaksanaan Operasi, Agensi Pengurusan Bencana Negara, Jabatan Perdana Menteri (JPM) Datuk Hussein Omar Khan akan menggantikan Mohd Azman sebagai Timbalan Pengarah Risikan/Operasi JSJ Bukit Aman yang baharu.

Tambahnya, Ketua Penolong Pengarah E2, Cawangan Khas Datuk Mohd Khalid Ismail akan mengisi kekosongan yang ditinggalkan Wan Ariffin sebagai Ketua Penolong Pengarah E4 Cawangan Khas baharu.

“Timbalan Pengarah Forensik/Perancangan Strategik JSJ Datuk Zainol Samah pula akan menjadi Ketua Polis Melaka yang baharu,” katanya.


4 lapangan terbang khas untuk penerbangan haji disediakan

Pihak Berkuasa Penerbangan Awam Saudi (GACA) mengumumkan senarai empat lapangan terbang yang dikhaskan untuk menerima jemaah haji untuk musim haji 1443 Hijrah, lapor akhbar Mesir, Elwatan.

GACA menerusi surat edarannya kepada syarikat penerbangan yang beroperasi di negara itu menyatakan lapangan terbang di Jeddah, Madinah, Yanbu dan Taif telah diluluskan untuk pergerakan jemaah Haji sahaja, lapor Bernama.

Sehubungan itu, pemegang visa bukan haji tidak lagi dibenar memasuki Arab Saudi melalui empat lapangan terbang berkenaan untuk tempoh 10 Zulkaedah (10 Jun) hingga 10 Zulhijjah 1443H (10 Julai 2022).

Memetik Jeddah Airports Company, akhbar itu melaporkan larangan perjalanan bagi pemegang visa lawatan, komersil dan visa pelancong ke Lapangan Terbang Antarabangsa King Abdulaziz di Jeddah berkuat kuasa 10 Zulkaedah hingga 10 Zulhijjah 1443H.


Rayuan LHDN minta akses akaun pelanggan firma guaman ditolak

Panel tujuh hakim Mahkamah Persekutuan hari ini menolak rayuan Lembaga Hasil Dalam Negeri (LHDN) terhadap keputusan Mahkamah Tinggi berhubung hak untuk mengakses dan mengaudit akaun pelanggan yang diuruskan oleh firma guaman.

Ketua Hakim Negara Tun Tengku Maimun Tuan Mat, yang mengetuai panel itu berkata isi kandungan akaun pelanggan yang berkaitan dengan akaun dan wang milik pelanggan adalah dilindungi oleh keistimewaan peguam-pelanggan, lapor Bernama.

“Justeru peguam tidak dibenarkan mendedahkan atau memberikan isi kandungan akaun pelanggan kepada LHDN berdasarkan peruntukan Seksyen 126 Akta Keterangan 1950.

“Keistimewaan itu dimiliki pelanggan dan bukan peguam. Ia memerlukan pelanggan untuk mengetepikan keistimewaan itu agar peguam boleh memberikan kandungan akaun pelanggan kepada LHDN,” katanya.

Tengku Maimun berkata LHDN gagal memahami bahawa kandungan akaun pelanggan adalah terdiri daripada wang dan dokumen milik seorang pelanggan dan dibuat atau diberikan semasa menggaji peguam untuk mendapatkan perkhidmatan.

Tengku Maimun berkata tiada alasan kukuh yang diberikan bagi membolehkan LHDN melihat akaun pihak ketiga untuk mengenakan cukai terhadap peguam atau firma guaman.

Dalam keputusan sebulat suara itu, beliau juga berkata mahkamah berpandangan bahawa Seksyen 142(5) Akta Cukai Pendapatan 1967 tidak mengetepikan Seksyen 126 Akta Keterangan yang menyatakan bahawa wang milik seorang pelanggan adalah dilindungi oleh keistimewaan peguam-pelanggan.

Beliau juga berkata terdapat pengecualian kepada Seksyen 126 yang memberikan keisimewaan iaitu seorang peguam dibenarkan membuat laporan mengenai perlakukan aktiviti haram membabitkan pelanggannya kepada pihak berkuasa.

“Ini menyediakan perlindungan yang mencukupi terhadap orang yang cuba secara tidak sah mengelak daripada dikenakan cukai,” katanya.

Tengku Maimun berkata LHDN hendaklah dihalang daripada memulakan ‘satu ekspedisi memancing’ untuk meneliti akaun pembayar cukai dengan tujuan mengenakan cukai.

Turut bersidang Hakim-Hakim Mahkamah Persekutuan Datuk Nallini Pathmanathan, Datuk Vernon Ong Lam Kiat, Datuk Harmindar Singh Dhaliwal, Datuk Rhodariah Bujang serta Datuk Mohamad Zabidin Mohd Diah dan Hakim Mahkamah Rayuan Datuk Hanipah Farikullah.

Pada 2016, Majlis Peguam menulis surat kepada Ketua Pengarah LHDN menyatakan ia menerima aduan daripada ahlinya bahawa LHDN telah menyerbu firma guaman bagi melakukan audit ke atas akaun pelanggan mereka serta mendesak untuk melihat buku dan rekod perakaunan terbabit.

Majlis Peguam mendakwa dokumen dan maklumat yang diminta oleh LHDN adalah dilindungi oleh keistimewaan peguam-pelanggan dan tidak boleh diberikan kepada LHDN.

Pada 7 Dis tahun sama, Ketua Pengarah LHDN menjawab dan mengatakan bahawa audit ke atas akaun pelanggan perlu dilakukan bagi memastikan ‘pematuhan cukai’ oleh pembayar.

Ketua Pengarah LHDN berkata audit itu tidak bercanggah dengan mana-mana keistimewaan peguam-pelanggan kerana Seksyen 142 (5) Akta Cukai Pendapatan 1967 mengatasi peruntukan Akta Keterangan 1950 dan Akta Profesion Perundangan 1976.

Majlis Peguam kemudian memfailkan semakan kehakiman di Mahkamah Tinggi Kuala Lumpur yang memohon beberapa deklarasi berhubung isu itu dengan menamakan Ketua Pengarah LHDN sebagai responden.

Pada 2 April 2018, Mahkamah Tinggi membuat keputusan yang memihak kepada Majlis Peguam dan memutuskan bahawa Seksyen 142 (5) tidak mengatasi Seksyen 126 Akta Keterangan.

Justeru, keistimewaan yang diperuntuk di bawah Seksyen 126 Akta Keterangan menghalang Ketua Pengarah LHDN daripada mendesak untuk mendapatkan dokumen atau maklumat berkaitan akaun peguam bela dan peguam cara pelanggan.

Panel tiga hakim Mahkamah Rayuan telah mengekalkan keputusan itu pada 27 Okt tahun lepas yang mendorong Ketua Pengarah LHDN membawa perkara tersebut ke Mahkamah Persekutuan.

Ketua Peguam Cara Hasil Dr Hazlina Hussain hadir bagi pihak Ketua Pengarah LHDN, peguam Anand Raj mewakili Majlis Peguam manakala Persatuan Undang-Undang Sabah dan Persatuan Peguam Bela Sarawak bertindak sebagai amicus curiae (sahabat mahkamah).


Bahagian, sayap UMNO dipanggil jumpa PM, Zahid Selasa: Laporan

UMNO dijadual mengadakan mesyuarat khas dengan Perdana Menteri Datuk Seri Ismail Sabri Yaakob dan presiden parti Datuk Seri Ahmad Zahid Hamidi di Pusat Dagangan Dunia pada Selasa depan (4 Oktober 2022), dipercayai ada kaitan dengan Pilihan Raya Umum Ke-15 (PRU-15) akan datang.

Menurut MalayMail yang melihat surat ditandatangani Setiausaha Agung UMNO Datuk Seri Ahmad Maslan bertarikh semalam (30 September 2022), pemimpin yang dijemput adalah semua ketua bahagian dan pemimpin sayap parti itu.

Laporan itu menyatakan dalam surat berkenaan, Ahmad berkata mesyuarat khas itu akan dihadiri presiden part dan Perdana Menteri yang juga Naib Presiden UMNO.

“Mesyuarat khas itu akan berlangsung di Dewan Tun Hussein Onn di Aras 2 Pusat Dagangan Dunia Kuala Lumpur pada jam 2 petang Selasa.

“Berdasarkan itu, semua ketua bahagian, Ketua Wanita, Pemuda dan Puteri bahagian dijemput hadir ke majlis di atas,” kata Ahmad.

Surat itu dipercayai dikeluarkan susulan kenyataannya malam tadi selepas mesyuarat Majlis Tertinggi (MT) UMNO.

UMNO sebelum ini telah mendesak pembubaran Parlimen sebelum tempohnya tamat Julai tahun depan untuk membolehkan PRU-15 diadakan tahun ini.

Dalam surat itu, Ahmad juga mengulangi bahawa Ismail Sabri akan menghadap Yang di-Pertuan Agong, tetapi tanpa menyebut bila.

Pengkritik telah mengecam UMNO kerana enggan berganjak daripada mengadakan pilihan raya tahun ini walaupun keadaan ekonomi semasa belum pulih dan ramalan banjir yang boleh berlaku pada akhir tahun.

Ismail Sabri tetap menutup rapat bila beliau akan menghadap Yang di-Pertuan Agong bagi memohon pembubaran Parlimen, serta tarikh cadangan PRU-15.

Perdana menteri memberitahu pemberita yang bertanya mengenai PRU hari ini bahawa mereka perlu menunggu pengumuman rasmi.

Ahmad memaklumkan mesyuarat MT UMNO malam tadi bersetuju PRU-15 diadakan tahun ini juga.

Sehubungan itu, Ismail Sabri akan mempersembahkan cadangan tarikh pembubaran Parlimen kepada Yang di-Pertuan Agong selaras dengan Perkara 40(1) Perlembagaan Persekutuan.


‘Pegawai mahkamah’, ‘polis’ tipu penjawat awam lebih RM700,000

Seorang penjawat awam lelaki kerugian RM711,626 selepas diperdaya oleh sindiket Macau Scam yang menyamar sebagai ‘pegawai mahkamah’ dan ‘polis’ di sini tahun lepas.

Ketua Jabatan Siasatan Jenayah Komersial Kuala Lumpur, Asisten Komisioner Mohd Mahidisham Ishak berkata mangsa berusia 52 tahun itu telah dihubungi seorang lelaki yang memperkenalkan diri sebagai ‘pegawai mahkamah’ pada 4 Oktober tahun lepas.

“Suspek memberitahu mangsa kononnya terlibat dengan pengubahan wang haram dan jenayah rasuah namun mangsa menafikannya.

“Panggilan mangsa kemudian disambungkan kepada pihak ‘polis’ dan diarahkan untuk membuat transaksi ke 13 akaun berbeza,” katanya memetik laporan Bernama.

Beliau berkata mangsa yang ketakutan membuat 74 transaksi berjumlah RM711,626 di antara 15 Okt 2021 hingga 17 Januari lalu ke akaun berlainan.

Katanya mangsa yang menyedari dirinya tertipu membuat laporan polis pada Sabtu lepas dan kes itu disiasat mengikut Seksyen 420 Kanun Keseksaan.

Justeru, Mohd Mahidisham menasihati orang ramai agar mendapatkan butiran terperinci pihak berkuasa yang berhubung dengan mereka mengenai sebarang siasatan seperti nama dan pangkat pemanggil serta tempat bertugas.

“Buat semakan di balai berdekatan untuk memastikan butiran panggilan adalah benar-benar daripada pihak berkuasa dan membuat panggilan semula kepada agensi berkenaan melalui talian rasmi,” katanya.


Kenyataan anak Anwar bukti jajaran baharu dibawa Zahid bukan mitos

Seperti bapanya, gesaan Nurul Izzah Anwar yang mahu mewujudkan gabungan baharu untuk membentuk kerajaan menggantikan Perikatan Nasional (PN) membuktikan rancangan jajaran baharu yang dirancang Presiden UMNO, Datuk Seri Ahmad Zahid Hamidi bukan mitos.

Ahli Parlimen (MP) Kuala Kangsar, Datuk Mastura Yazid berkata kenyataan Nurul Izzah itu membuktikan terdapat usaha yang cuba mengheret UMNO untuk menyertai jajaran baharu diketuai bapanya, Datuk Seri Anwar Ibrahim dan disambut pula kumpulan dalam kem UMNO yang bersama Zahid.

“Kenyataan oleh Nurul Izzah ini jelas menunjukkan ada usaha yang bersungguh-sungguh untuk mewujudkan koalisi baru demi pembentukan satu jajaran baharu yang mampu membentuk sebuah kerajaan.
Jajaran baharu ini bukan mitos malah realiti!.

“Kita tidak hairan akan usaha oleh Pakatan Harapan, PH untuk kembali berkuasa namun apa yang mengecewakan apabila ianya disambut oleh kumpulan tertentu dengan penuh proaktif dari UMNO samada menyedari atau tanpa menyedari akan mengakibatkan sebuah Kerajaan Melayu Islam dijatuhkan,” katanya dalam satu kenyataan.

Timbalan Menteri di Jabatan Perdana Menteri itu berkata pernah menyuarakan kebimbangannya berhubung usaha untuk membawa UMNO bersama Anwar dan DAP, kini terbukti telahannya sudah menjadi kenyataan.

“Saya pernah menyatakan kebimbangan kepada kalangan rakan-rakan kepimpinan akar umbi, betapa rasionalisasi untuk menerima DAP dan Anwar sebagai Perdana Menteri sedang disusun,” katanya lagi.

Lebih malang lagi, apabila tindakan tersebut tidak dipersetujui oleh pemimpin UMNO lain, pelbagai ugutan dan tindakan dibuat terhadap perwakilan dan ahli-ahli UMNO yang sedang berkhidmat dalam kerajaan, ia merujuk kepada Menteri dan Timbalan Menteri yang enggan mengikut telunjuk Zahid.

“Ini soal mempertahan agenda Melayu demi mempertahan syiar Islam dan kedaulatan Raja-Raja Melayu. Saya tidak rela mengizinkan liberalisasi melintas didepan mata saya, masuk ke sistem pemerintahan negara dari pintu tengah tanpa berbuat apa-apa.

“Biar saya dikecam dihina oleh generasi Siber hari ini, jangan saya dipersoal oleh generasi waris pejuang kita akan datang,” ujarnya.

14 MP UMNO diketuai Zahid sedang merancang bersama blok pembangkang diketuai Anwar, serta parti kecil lain yang cuba menumbangkan kerajaan PN pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Pendedahan dokumen PASleaks, Annuar persoal dimana wujud kesalahannya?

Ketua UMNO Bahagian Ketereh Tan Sri Annuar Musa menyifatkan dokumen ‘PASLeaks’ yang didakwa mengandungi perancangan sulit untuk menjatuhkan pemimpin UMNO bukan sesuatu yang luar biasa dan tidak perlu diperbesarkan.

Annuar yang juga Ahli Parlimen Ketereh berkata berdasarkan pemahamannya setelah meneliti dokumen itu, ia hanyalah catitan pemimpin PAS dalam mencari fakta mengenai pandangan beberapa pemimpin parti lain, lapor Bernama.

“Saya tidak tahu dokumen itu benar atau tidak. Katakanlah ia benar, pada saya ia bukan satu perkara macam ada perancangan, pada saya, tidak. Pada pemahaman saya ia catatan-catatan ‘siri libat urus’ yang mereka (pemimpin PAS) buat dalam ‘fact finding’.

“PAS cuba memahami apakah pandangan daripada tokoh-tokoh pelbagai parti, ada daripada UMNO ada daripada Pejuang dan sebagainya,” katanya kepada pemberita ketika mengulas mengenai isu berkenaan di Alor Setar semalam.

Beliau berkata sekiranya dokumen itu benar dan kandungannya boleh dianggap sebagai perancangan untuk menjatuhkan UMNO, ia juga bukan perkara yang luar biasa kerana sudah menjadi kelaziman bagi setiap parti yang berlawan dalam pilihan raya ingin menjatuhkan lawan masing-masing.

“Kecuali parti itu berada dalam gabungan kita dan tiba-tiba dia buat perkara yang menentang kita. Itu peliklah. Tapi kita, UMNO yang mengisytiharkan tidak bersama dengan mereka (PAS) dalam pilihan raya akan datang.

“Jadi kalau mereka sedang membuat penilaian untuk mengetahui apa yang mereka patut lakukan, pada saya itu perkara lazim dan kita tidak ada hak untuk mempertikaikan,” katanya.

Beliau berkata memandangkan kesahihan dokumen itu tidak dapat ditentukan, adalah lebih baik pihak-pihak yang ingin mendapatkan maklumat berkaitan perkara itu bertanya secara bersemuka kepada pemimpin PAS dan bukannya melalui media sosial.

“Saya suka berbincang, berjumpa secara langsung, bercakap secara spekulasi ini kadang-kadang tak sampai ke mana-mana. Sebab itu pada saya tidak perlu kita memperbesar-besarkan dan kita cari jalan.

“Kalau kita rasa nak dapatkan maklumat tepat kita boleh jumpa dan mereka berada bersama-sama kita dalam kerajaan,” katanya.


Hampir 50 peratus kanak-kanak terima dos pertama vaksin Covid

Sebanyak 13,088 dos vaksin Covid-19 diberikan kepada kanak-kanak berusia lima hingga di bawah 12 tahun semalam (Sabtu, 18 Jun 2022) menjadikan keseluruhannya lebih 3.02 juta dos diberikan kepada golongan itu sejak 3 Februari lalu.

Daripada jumlah itu sebanyak 12,526 kanak-kanak menerima dos kedua semalam, menjadikan keseluruhannya seramai 1,286,790 atau 36.2 peratus daripadanya telah lengkap divaksinasi.

Sejak Program Imunisasi Covid-19 Kebangsaan Kanak-Kanak (PICKids) dilancarkan seramai 1,737,117 atau 48.9 peratus lagi golongan itu menerima dos pertama.

PICKids berakhir 31 Mei lalu, namun, semalam Timbalan Menteri Kesihatan Datuk Dr Noor Azmi Ghazali berkata Kementerian Kesihatan (KKM) akan menyambung semula program berkenaan jika mendapat permintaan khas daripada ibu baoa.

“Kita tidak akan buka dan sekiranya ada permintaan khas, ia (PICKids) dibuat sempena pengiktirafan Minggu Imunisasi Kebangsaan yang diadakan di Sabah untuk diberikan kepada mereka yang belum mencapai umur lima tahun sehingga hujung tahun ini serta mereka yang tidak mendapat suntikan vaksin kerana dijangkiti Covid-19,” katanya.

Sementara itu, seramai 2,911,664 atau 93.6 peratus remaja berusia 12 hingga 17 tahun telah lengkap menerima dua dos vaksin, manakala 3,002,515 atau 96.5 peratus lagi menerima sekurang-kurangnya satu dos.

Sejak PICK dilancarkan 24 Februari tahun lalu hingga semalam, lebih 62.19 juta dos vaksin telah diberikan kepada individu dewasa, termasuk 16,127,292 atau 68.5 peratus daripada mereka telah menerima dos penggalak.

Selain itu, seramai 23,001,194 atau 97.8 peratus lagi individu dewasa menerima suntikan dos kedua, manakala 23,278,736 atau 99.0 peratus menerima sekurang-kurangnya satu dos.

Keseluruhannya sejumlah 71,130,534 dos telah diberikan kepada populasi Malaysia, dengan 85.8 peratus daripadanya menerima sekurang-kurangnya satu dos, dan 83.3 peratus lagi menerima dua dos.


Prestasi ekonomi Malaysia masih kukuh: Jabatan Perangkaan Malaysia

Secara keseluruhannya, prestasi ekonomi Malaysia masih utuh, dicerminkan oleh trajektori positif yang dicatatkan oleh beberapa petunjuk ekonomi utama pada Mei 2022 berbanding tahun sebelumnya, menurut Jabatan Perangkaan Malaysia.

Ketua Perangkawan Datuk Seri Mohd Uzir Mahidin berkata peralihan kepada fasa endemik dan tindakan kerajaan yang berkesan dalam pemulihan ekonomi juga telah mempengaruhi prestasi jumlah perdagangan Malaysia pada Mei 2022, lapor Bernama.

Katanya jumlah perdagangan meningkat sebanyak 33.6 peratus kepada RM228.4 bilion daripada RM170.9 bilion pada Mei 2021.

“Eksport meningkat sebanyak 30.5 peratus kepada RM120.5 bilion manakala import melonjak sebanyak 37.3 peratus kepada RM107.9 bilion,” katanya dalam kenyataan untuk Sorotan Statistik Ekonomi Malaysia (MESR) Siri 7/2022 hari ini.

Katanya prestasi jumlah perdagangan negara meneruskan momentum pertumbuhan pada Jun 2022, dengan nilai RM270.4 bilion dan seterusnya merekodkan pertumbuhan 43.4 peratus daripada RM188.5 bilion dalam tempoh yang sama pada tahun sebelumnya.

Indeks Pengeluaran Perindustrian (IPP) meningkat sederhana pada 4.1 peratus pada Mei 2022 berbanding bulan yang sama tahun lalu, disokong oleh kenaikan indeks pembuatan (6.9 peratus) dan indeks elektrik (2.8 peratus).

Beliau berkata sambutan Hari Raya Aidilfitri pada tahun ini diraikan secara penuh meriah dan berskala besar selepas mengalami dua tahun langkah pembendungan sosial dan ekonomi yang ketat mendorong jualan perdagangan borong dan runcit melonjak 19.9 peratus tahun ke tahun kepada RM129.8 bilion pada Mei 2022.

“Pertumbuhan tersebut disokong oleh subsektor perdagangan runcit yang meningkat sebanyak RM13.0 bilion atau 29.9 peratus kepada RM56.3 bilion.

“Ini diikuti oleh perdagangan borong dan kenderaan bermotor, masing-masing melonjak 11.7 peratus kepada RM59.6 bilion dan 20.1 peratus kepada RM13.9 bilion,” katanya.

Mengenai indeks harga, katanya harga makanan yang lebih mahal telah menyebabkan inflasi naik lebih tinggi kepada 2.8 peratus pada Mei 2022 kepada 126.6 berbanding 123.1 dalam bulan yang sama pada tahun sebelumnya.

Peningkatan keseluruhan inflasi adalah dipengaruhi terutamanya oleh kenaikan dalam kumpulan makanan dan minuman bukan alkohol (5.2 peratus) berbanding bulan yang sama pada tahun sebelumnya yang merekodkan peningkatan tertinggi sejak November 2011.

Beliau berkata pada Jun 2022, inflasi Malaysia meningkat 3.4 peratus berbanding tahun sebelumnya.

Selain itu, katanya Indeks Harga Pengeluar (IHPR) Malaysia kekal tumbuh dua digit pada kadar 11.2 peratus tahun ke tahun pada Mei 2022 berbanding 11.0 peratus pada April 2022 manakala IHPR pada Jun 2022 menyederhana kepada 10.9 peratus berbanding 11.2 peratus yang direkodkan pada Mei 2022.

Mohd Uzir berkata Indeks Pelopor (IP) pada Mei 2022 meningkat sebanyak 2.2 peratus kepada 111.2 mata selepas mencatatkan negatif 0.5 peratus pada April 2022, menunjukkan prestasi ekonomi Malaysia yang lebih baik dan menggalakkan.

“Mengambil kira perkara ini, Malaysia optimis bahawa pemulihan ekonomi akan terus berdaya tahan dalam tempoh tujuh bulan akan datang bagi tahun 2022, dengan pengurusan inflasi yang berkesan oleh kerajaan dalam menyediakan persekitaran yang kondusif untuk pertumbuhan ekonomi Malaysia yang mampan,” katanya.


‘Saya dapat maklumat sahih tentera sudah mengundi, dibayar RM300’

Pengerusi Pakatan Harapan (PH) Datuk Seri Anwar Ibrahim hari ini (11 November 2022) mendakwa ada anggota tentera, khususnya dalam kawasan Parlimen Bera di Pahang, sudah mengundi untuk Pilihan Raya Umum Ke-15 (PRU-15) kali ini.

Kerusi Parlimen Bera ditandingi Perdana Menteri Datuk Seri Ismail Sabri Yaakob dalam saingan tiga penjuru menentang calon Perikatan Nasional, Asmawi Harun, dan Abas Awang (PH).

Menurut laporan MKini, Anwar berkata demikian ketika berucap pada majlis ramah mesra di Kuala Terengganu.

Laporan itu juga menyatakan, Presiden PKR itu turut mendakwa anggota tentera terbabit dibayar RM300 untuk berbuat demikian (mengundi).

“Saya dapat maklumat sahih bahawa anggota tentera, undi pos telah mula mengundi pagi ini, (dan ia) melanggar peraturan SPR (Suruhanjaya Pilihan Raya), terutama untuk (kawasan) parlimen Bera dan (mereka) dibayar RM300,” katanya di hadapan sekitar 100 hadirin yang hadir pada majlis itu, menurut Mkini.

Mengulas lanjut, Anwar yang juga calon PH untuk kawasan Parlimen Tambun di Perak berkata, beliau menggesa Suruhanjaya Pilihan Raya (SPR) supaya segera menyiasat kejadian tersebut.

“Saya nak nasihatkan SPR, supaya mengambil tindakan tegas sekarang supaya tidak mencemarkan pelaksanaan pilihan raya,” katanya.

SPR menetapkan hari mengundi pada 19 November ini menakala bagi pengundian awal pada 15 November. Pengundian awal biasanya melibatkan anggota pasukan keselamatan, termasuk polis dan tentera, serta petugas agensi-agensi lain.

Anwar juga berkata, apa yang berlaku itu jelas memperlihatkan UMNI dan BN kini berada pada “tahap yang parah”.

“Jelas, (Datuk Seri) Ismail Sabri Yaakob (Perdana Menteri kerajaan sementara) dan Menteri Pertahanan (Datuk Seri Hishamuddin Hussien) cemas. Mereka tahu BN berada di tahap paling parah sekarang,” katanya.

Kesal dengan kejadian yang berlaku itu, Anwar turut meminta keadaan dibetulkan.

Untuk itu, katanya, ‘undi’ yang dilakukan oleh anggota keselamatan terbabit mesti dibatalkan dan mereka mengundi semula pada tarikh yang dinyatakan SPR iaitu pada 15 November ini.


Shanghai ditutup susulan kes Covid-19 tak bergejala meningkat

Shanghai akan menjalani penutupan secara dua peringkat bagi menjalankan ujian Covid-19 kepada penduduknya selama sembilan hari, ia susulan peningkatan kes jangkitan harian tidak bergejala.

Pihak berkuasa bandar yang menjadi pusat kewangan China itu berkata akan membahagikan bandar Shanghai kepada dua bahagian untuk menjalankan ujian tersebut dengan menggunakan Sungai Huangpu yang melalui bandar itu sebagai rujukan.

Daerah yang terletak di timur sungai dan beberapa daerah di barat akan ditutup dan orang ramai akan diuji bermula 28 Mac sehingga 1 April. Kawasan selebihnya akan ditutup dan diuji bermula 1 hingga 5 April.

Pengangkutan awam, termasuk perkhidmatan teksi sewa dalam talian di kawasan tersebut akan digantung sementara sepanjang tempoh penutupan, kata pihak berkuasa menerusi notis dalam akaun WeChat rasmi, sambil menambah kenderaan yang tiada kelulusan tidak akan dibenarkan berada atas di jalan raya.

Selain itu juga, semua firma dan kilang akan memberhentikan pembuatan atau bekerja dari rumah semasa penutupan, selain daripada mereka yang terlibat dalam perkhidmatan awam atau membekalkan makanan.

“Orang ramai diminta menyokong, memahami dan bekerjasama dengan kerja-kerja pencegahan dan kawalan wabak yang sedang dijalankan pihak berkuasa, serta mengambil bahagian dalam ujian asid nukleik dengan teratur,” kata pihak berkuasa.

Shanghai mengalami lonjakan kes jangkitan Covid-19 baharu selama hampir sebulan dan pada Sabtu merekodkan jumlah kes harian tertinggi sejak penularan wabak berasal dari China itu mulai reda.

Bandar itu merekodkan 2,631 kes baharu tak bergejala, ia menyumbang hampir 60% daripada jumlah kes tak bergejala di China pada hari tersebut, ditambah 47 kes baharu dengan gejala.

Walaupun bilangan kes di Shanghai kekal sederhana mengikut piawaian global, bandar dengan penduduk 26 juta orang itu kini dijadikan medan ujian bagi strategi “sifar Covid” kerajaan China yang cuba mengawal penularan varian, Omicron.

Pihak berkuasa Shanghai sebelum ini menentang langkah penutupan secara meluas bandar itu untuk mengelakkan ketidakstabilan ekonominya dan memilih pendekatan lebih khusus dengan menjalankan ujian pemeriksaan di kawasan kejiranan satu demi satu.


Pernah kalah sebelum ini, Asyraf masih yakin dapat jadi calon pada PRU-15

Walaupun tidak pernah memenangi sebarang pertandingan dalam Pilihan Raya Umum (PRU) sebelum ini, nampaknya Datuk Asyraf Wajdi Dusuki masih yakin UMNO kekal mencalonkannya pada PRU-15 kali ini.

Ketua Pemuda UMNO itu tidak melihat ada alasan untuk namanya tidak tersenarai sebagai calon memandangkan statusnya sebagai Ketua Pemuda bukan kerana rekod kekalahan dicatatkannya sebelum ini.

“Insya-Allah. Saya rasa takkanlah Ketua Pergerakan Pemuda UMNO dipinggirkan. Tapi apapun, saya bersedia.

“Kalau dikatakan saya tidak bertanding, bagi saya mungkin ada hikmah dan saya harus menggerakkan jentera pemuda seperti mana saya menggerakkan dalam siri-siri Pilihan Raya Kecil (PRK) dan Pilihan Raya Negeri (PRN).

“Yang penting parti kena menang, soal individu itu nombor dua,” katanya dipetik laporan media.

Pada PRU-14 lalu, Asyraf pernah bertanding di Pasir Puteh, Kelantan namun kalah dengan majoriti 1,360 kepada calon Pas, Datuk Nik Mohamad Zawawi Salleh dalam pertembungan tiga penjuru dengan calon PKR diwakili oleh Datuk Kamarudin Md. Nor.

Dijangka, Asyraf mungkin dicalonkan sekali lagi, namun tidak pasti kerusi bakal ditandinginya.

PRU-15 akan diadakan pada 19 November ini, sementara penamaan calon pada 5 November.


Komuniti mesti jadi barisan depan perangi Covid-19: Muhyiddin

Usaha memerangi dan mengekang penularan wabak Covid-19 tidak akan mencapai matlamatnya tanpa didukung oleh setiap lapisan masyarakat, kata Perdana Menteri, Tan Sri Muhyiddin Yassin.

Sehubungan itu, katanya, kaedah terbaik bagi menangani penularan wabak berkenaan di dalam masyarakat adalah dengan komuniti itu sendiri memainkan peranan sebagai pasukan barisan hadapan.

“Justeru, program Pemerkasaan Komuniti ini adalah senjata yang kita ada dalam usaha untuk bersama-sama membendung penularan virus Covid-19 ini,” katanya dalam ucapan sempena Program Pemerkasaan Komuniti yang disiarkan secara langsung menerusi RTM, hari ini.

Katanya, usaha ini juga selaras dengan strategi dalam Dasar Perpaduan Negara untuk memperkasakan institusi keluarga dan komuniti yang telah dilancarkannya pada 15 Februari lalu.

Beliau menegaskan bahawa sehingga vaksin Covid-19 dapat mencapai sasaran ditetapkan, negara masih mengharungi suatu tempoh yang sukar dalam memerangi wabak itu kerana bilangan kes masih tinggi walaupun kes positif baharu kini semakin menurun.

Muhyiddin berkata, kerajaan menyasarkan sekurang-kurangnya 80 peratus penduduk dewasa di negara ini menerima suntikan vaksin Covid-19 menjelang Februari 2022 untuk mengurangkan penularan wabak itu.

Kerajaan juga katanya, telah, sedang dan akan menggerakkan beberapa inisiatif Pemerkasaan Komuniti bagi menghadapi ancaman penularan Covid-19 termasuk memperkenalkan Program Agent Basmi Covid-19 (ABC-19) melalui pendekatan ‘Whole-of-Society’ yang digerakkan oleh agensi, kepimpinan komuniti dan sukarelawan pertubuhan bukan kerajaan (NGO) di seluruh negara.

Beliau berkata, pelbagai isu dan cabaran ketika menghadapi Covid-19 dihadapi oleh komuniti memerlukan pendekatan kolektif yang inovatif dan kreatif, maka pemerkasaan komuniti secara komprehensif amat penting sebagai salah satu usaha memerangi pandemik Covid-19.

“Saya sekali lagi menyeru kepada semua rakyat Malaysia agar terus bermuafakat demi merealisasikan hasrat menamatkan wabak Covid-19 dan memacu kembali pembangunan serta kesejahteraan negara yang kita sayangi ini, Insya-Allah,” katanya.


Saintis Afrika Selatan temukan sub-varian Omicron BA.4 dan BA.5

Saintis Afrika Selatan menemui dua sub-varian baharu bagi varian Omicron Covid-19, kata Profesor Tulio de Oliveira, yang mengetuai institusi penjujukan genom di negara itu.

Sub-varian itu telah dinamakan BA.4 dan BA.5, katanya melalui mesej teks dan dalam satu siri siaran di Twitter.

Namun, Prof de Oliveira berkata, sub-varian itu tidak menyebabkan lonjakan jangkitan di Afrika Selatan dan telah ditemui dalam sampel dari beberapa negara.

“Memandangkan jangkitan, kemasukan ke hospital dan kematian yang sangat rendah di Afrika Selatan, kami dimaklumkan tentang evolusi yang berterusan tetapi tidak membimbangkan.

“Semua makmal melakukan ujian peneutralan virus dan vaksin dan kami sedang memperkukuh pengawasan genomik,” kata Oliveira.

Afrika Selatan dan Botswana adalah yang pertama menemui Omicron pada November tahun lalu dan Afrika Selatan adalah negara pertama dilanda gelombang jangkitan disebabkan oleh varian itu.

Kemasukan ke hospital dan kematian adalah kecil berbanding jangkitan yang disebabkan oleh varian Delta, walaupun kes harian mencecah rekod pada Disember.

Sub-varian itu juga telah ditemui di Botswana, Belgium, Jerman, Denmark dan Britain, kata Prof de Oliveira di Twitter.

Kedua-dua sub-varian itu mempunyai mutasi yang serupa pada protein spike, bahagian yang membantu virus melekat pada sel manusia, dengan sub-varian BA.2, yang dilaporkan lebih cepat berjangkit berbanding varian asal Omicron, katanya.

Kedua-dua sub-varian itu berbeza antara satu sama lain dari segi mutasi asid amino di luar protein spike, katanya. Botswana juga telah mengumumkan penemuan varian tersebut.

Afrika Selatan pada Isnin (11 April) melaporkan 553 kes Covid-19 baharu. – Agensi


Jumpa mahasiswa untuk berkempen politik, Ahli Parlimen Besut bidas PMX

Perdana Menteri Datuk Seri Anwar Ibrahim dibidas kerana menggunakan program kerajaan dalam universiti bertemu mahasiswa untuk berkempen politik.

Ahli Parlimen Besut, Datuk Che Mohamad Zulkifly Jusoh mempersoalkan langkah Anwar menggunakan program bertemu mahasiswa pada ketika Pilihan Raya Negeri (PRN) bakal diadakan tidak lama lagi dan beliau sepatutnya memfokuskan usaha untuk memulihkan ekonomi negara.

“Pengundi muda turut merasai kesusahan yang dilalui oleh keluarga mereka.

“Mereka boleh menilai sendiri kredibiliti dan prestasi kerajaan hari ini menyelesaikan masalah ekonomi negara, tanpa perlu kepada pertemuan demi pertemuan yang diatur bersama Perdana Menteri,” katanya dalam satu kenyataan, hari ini.

Che Mohamad Zulkifly memberitahu, rakyat masih tidak yakin bagaimana kerajaan campuran dapat menyantuni isu-isu kesusahan hidup dan keluh-kesah rakyat.

Beliau menambah, apa yang lebih menyebabkan rakyat tertekan, kerajaan seolah-olah tidak menunjukkan empati kepada rakyat yang kemampuan kewangannya semakin menyusut disebabkan oleh nilai ringgit yang jatuh, kadar inflasi dan isu gaji yang tidak berubah.

“Ahli Parlimen di pihak pembangkang juga masih dinafikan hak mereka untuk mendapat peruntukan yang boleh digunakan untuk membantu meringankan beban rakyat di kawasan masing-masing,” jelasnya.

Che Mohamad Zulkifly juga berpandangan, Anwar tidak seharusnya campur tangan dalam isu penganjuran konsert di sebuah universiti awam di Terengganu, baru-baru ini.

Menurut beliau, isu tersebut sepatutnya boleh diambil perhatian dan diselesaikan di antara pihak-pihak yang berkaitan.

“Terengganu misalnya, sudah lama mengeluarkan Garis Panduan Hiburan, Persembahan Kebudayaan, Pelancongan dan Sukan Negeri Terengganu yang boleh dijadikan rujukan untuk pihak pengurusan universiti.

“Ia tidak memerlukan kepada mana-mana strategi dan formula yang baharu,” katanya.


Zahid curang, tipu ahli UMNO, kata penganalisis politik

Rundingan antara Barisan Nasional (BN) dan Pakatan Harapan (PH) ketika ini dilihat bertentangan dengan keputusan Perhimpunan Agung UMNO (PAU) 2020 yang menolak Datuk Seri Anwar Ibrahim dan DAP.

Penganalisis politik Universiti Malaya (UM), Dr Mohammad Tawfik Yaakub, berpandangan rundingan itu, sama ada membawa UMNO dan BN sebagai sebahagian kerajaan bersama PH atau sekadar menyokong Anwar sebagai Perdana Menteri, membelakangkan suara akar umbi parti.

Selain itu, katanya, rundingan berkenaan juga tidak melepaskan Pengerusi BN dan Presiden UMNO, Datuk Seri Ahmad Zahid Hamidi daripada bertanggungjawab terhadap prestasi buruk UMNO dan BN dalam Pilihan Raya Umum Ke-15 (PRU-15), menurut BH.

Sehubungan itu, beliau menegaskan walau apa jua keputusan rundingan ketika ini, sama ada BN menjadi kerajaan atau kekal sebagai pembangkang, Zahid tetap perlu akur dengan desakan akar umbi yang mahukannya meletakkan jawatan.

“Jika kerjasama BN dan PH ini berlaku, ia bertentangan dengan ketetapan PAU dan Zahid perlu bertanggungjawab dengan tindakannya yang merosakkan UMNO.

Zahid juga jelas menipu ahli UMNO dan menyalahgunakan PAU apabila sebelum ini menafikan ingin bekerjasama dengan Anwar dan DAP, tapi perkara itu kini terserlah benar.

“Jelas, Zahid curang pada parti dan ahlinya. Dengan pelbagai desakan di peringkat bahagian dan sayap serta pimpinan negeri, beliau nyata sudah kehilangan kepercayaan untuk memimpin UMNO dan BN, sekali gus perlu melepaskan jawatan untuk memulihkan parti,” katanya kepada BH, hari ini.

Terdahulu, pemimpin utama PH dan sejumlah Ahli Parlimen PH hadir dalam pertemuan dengan pemimpin tertinggi dan Ahli Parlimen BN di Hotel Seri Pacific bersebelahan ibu pejabat UMNO di sini, hari ini.

Pertemuan itu dipercayai bagi berunding usaha membentuk kerajaan antara kedua-dua pihak, berikutan tiada parti yang berjaya mendapatkan majoriti mudah 112 kerusi Parlimen dalam PRU-15, Sabtu lalu.

PAU 2020 yang diadakan pada Mac tahun lalu antara lain memutuskan untuk menolak kerjasama dengan Anwar, DAP dan BERSATU dalam PRU15.

Mengulas lanjut, Mohammad Tawfik turut berpandangan pimpinan tertinggi parti lain yang kalah pada PRU15 juga perlu meletakkan jawatan bagi membolehkan proses peremajaan dan pembaharuan parti masing-masing berjalan.

“Bukan saja Presiden UMNO, tapi parti lain yang kalah teruk juga seperti Presiden MIC dan Pengerusi Gerakan Tanah Air (GTA) dan Parti Pejuang Tanah Air (PEJUANG) juga perlu lepaskan jawatan.

“Ini penting untuk beri ruang pada pemimpin pelapis naik dan menyegarkan semua parti supaya mereka dapat bangkit semula dan tidak menjadi parti yang tewas selamanya dalam pilihan raya akan datang,” katanya.


PBB lulus vaksin Moderna untuk kecemasan

Pertubuhan Kesihatan Sedunia (WHO) memberi kelulusan penggunaan vaksin Covid-19 – Moderna – hanya untuk kecemasan sahaja.

Vaksin mRNA Moderna yang dikeluarkan syarikat Amerika Syarikat (AS) kini menjadi antara yang dibenarkan penggunaannya selepas vaksin AstraZeneca, Pfizer-BioNTech dan Johnson & Johnson.

WHO juga dijangka memberi kelulusan kepada vaksin keluaran China, Sinopharm dan Sinovac dalam beberapa hari lagi, kata WHO dalam satu kenyataan hari ini.

Lampu hijau kepada vaksin Moderna diumumkan hari ini selepas beberapa bulan tertangguh kerana WHO berdepan masalah mendapatkan data daripada pengeluar.

Sebelum ini syarikat bioteknologi AS, Moderna, mengumumkan bahawa vaksin Covid-19 keluarannya memiliki kadar keberkesanan 90 peratus bagi menangani sebarang bentuk jangkitan wabak itu.

Vaksin Moderna juga didapati merekodkan kadar keberkesanan 95 peratus dalam membendung jangkitan teruk.

Banyak negara yang tidak mempunyai badan khas yang mengawal ubat-ubatan hanya mengharapkan WHO menyenaraikan mana-mana vaksin untuk digunakan. – Agensi


Ketua Hakim Syarie mohon penghakiman ingkar RM30j terhadap Lokman Adam

Datuk Dr Mohd Na’im Mokhtar dilaporkan memfailkan permohonan penghakiman ingkar berjumlah RM30 juta, setelah bekas Ahli Majlis Tertinggi UMNO, Lokman Adam memfailkan pembelaannya walaupun Mahkamah Tinggi melanjutkan tempoh akhir sehingga Jumaat lalu.

Ketua Hakim Syarie itu menuntut RM10 juta setiap satu bagi ganti rugi teladan, teruk dan punitif berserta faedah lima peratus sehingga jumlah penghakiman dibayar.

Memetik laporan FMT, Mohd Na’im memfailkan tuntutan itu di pejabat pendaftar Mahkamah Tinggi menerusi Tetuan Akberdin & Co, semalam.

Penghakiman ingkar berlaku apabila defendan dalam kes perundangan gagal menjawab saman mahkamah atau tidak hadir di mahkamah. Jika ini berlaku, mahkamah boleh membuat keputusan yang memihak kepada plaintif.

Pada 7 Februari lalu, Hakim Datuk Rozana Ali Yusoff membenarkan permohonan Mohd Na’im supaya injunksi ex-parte yang diperolehnya itu dilanjutkan sehingga tarikh pendengaran injunksi inter-parte (antara pihak) pada 22 Mac ini.

Pendengaran injunksi inter-parte sepatutnya didengar pada 7 Februari, tetapi ditangguhkan kerana peguam mewakili Lokman memohon tempoh masa untuk memfailkan afidavit jawapan dalam permohonan injunksi itu.

“Oleh itu, pihak plaintif memohon agar perintah injunksi interim diperoleh anak guam saya dilanjutkan sehingga tarikh pendengaran injunksi inter-parte pada 22 Mac dan mahkamah membenarkan permohonan itu selain mengarahkan defendan memfailkan afidavit jawapan tersebut sebelum atau pada 11 Feb ini,” kata Peguam Datuk Akberdin Abdul Kader yang mewakili Mohd Na’im.

Pada 19 Januari lalu, Mohd Na’im, 54, memfailkan saman atas kapasiti peribadi dengan menuntut ganti rugi berjumlah RM30 juta daripada Lokman berhubung dakwaan gangguan seksual terhadap beberapa wanita termasuk seorang ‘Datin.’

Berdasarkan pernyataan tuntutan, Mohd Na’im yang juga Ketua Pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Jan dan 13 Jan lepas.

Mohd Na’im mendakwa defendan juga memuat naik siaran langsung itu di YouTube miliknya masing-masing pada 10 Jan dan 14 Jan selain memuat naik tiga hantaran fitnah terhadap beliau di Facebook milik defendan pada 11 Jan dan 13 Jan lepas.

Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.

Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Apandi Ali menangis beri keterangan di mahkamah, lapor Bernama

Tan Sri Mohamed Apandi Ali gagal mengawal perasaan dan menangis ketika memberi keterangan pada perbicaraan kes saman beliau terhadap Penasihat DAP Lim Kit Siang yang didakwa memfitnahnya dalam satu artikel berhubung skandal 1Malaysia Development Berhad (1MDB) di Mahkamah Tinggi Kuala Lumpur, hari ini.

Agensi berita Bernama melaporkan, babak penuh emosi itu berlaku ketika Mohamed Apandi menjawab soalan peguamnya, M Visvanathan pada hari ketiga perbicaraan di hadapan Hakim Datuk Azimah Omar berhubung tempoh beliau menyandang jawatan Peguam Negara (AG) dari 2015 hingga 2018.

Soalan itu berkisar mengenai artikel berita asing berhubung skandal tersebut yang dibangkitkan peguam Lim semalam dan Mohamed Apandi berkata, ia adalah laporan berita The New York Times dan ditulis sejurus selepas sidang akhbarnya pada 26 Januari 2016.

Sebagai AG, Mohamed Apandi memikul dua tangggungjawab iaitu sebagai penasihat undang-undang kepada kerajaan dan pendakwa raya, jadi beliau tidak mempunyai masa untuk membaca akhbar tempatan atau luar negara.

“Sebagai pendakwa raya, terdapat beribu-ribu kertas siasatan di seluruh negara yang perlu saya teliti sebelum diagihkan kepada pegawai di negeri terbabit kecuali kes berprofil tinggi, saya begitu sibuk. Saya juga tidak dapat mengambil cuti kerana ini bukan satu tugas yang mudah. Ia sememangnya satu tanggungjawab yang amat berat dan telah menyebabkan kesihatan saya terjejas.

“Saya kini menjalani pemeriksaan di Institut Jantung Negara (IJN) disebabkan tekanan,” katanya.

Mohamed Apandi berkata, beliau dilantik sebagai AG pada usia 65 tahun dan tidak memiliki jumlah tahun perkhidmatan yang mencukupi untuk menerima pencen penuh.

“Itulah pengorbanan yang saya lakukan apabila saya diberi tugas sebagai AG dan jawatan AG bukan jawatan yang berpencen. Ia adalah jawatan kontrak.

“Terima kasih kerana membenarkan saya meluahkan semua ini. Saya pendam perkara ini, orang ramai mengutuk saya. Saya minta maaf, saya tak dapat teruskan,” kata beliau dengan air mata bercucuran di pipi sambil ditenangkan peguamnya.

Mohamed Apandi juga memaklumkan mahkamah bahawa beliau tidak pernah meminta atau melobi untuk menjadi AG.

“Ketika itu saya berkhidmat sebagai Hakim Mahkamah Persekutuan dan tidak sabar untuk bersara apabila secara tiba-tiba saya dilantik sebagai AG,” katanya.

Mahkamah kemudian berehat selama sejam sebelum Mohamed Apandi meneruskan keterangannya.

Pada 5 Julai 2019, Mohamed Apandi menyaman Lim dan dalam penyataan tuntutan mendakwa pada 6 Mei 2019, Lim telah menulis dan membawa kepada penerbitan artikel bertajuk ‘Dangerous fallacy to think Malaysia’s on the road to integrity’ dalam Malaysiakini.

Beliau mendakwa perkataan berunsur fitnah dalam artikel itu membawa maksud bahawa beliau telah terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tikda beretika serta telah menyalahgunakan kuasanya ketika menjadi AG.

Mohamed Apandi, yang menyandang jawatan AG dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas AG Malaysia bagi meraih publisiti murahan.

Beliau menuntut ganti rugi teruk dan teladan serta ganti rugi am sebanyak RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.

Perbicaraan bersambung esok.


Mahkamah tolak permohonan MP Labuan dalam kes pertuduhan terima suapan

Mahkamah Tinggi Kuala Lumpur hari ini, menolak permohonan Ahli Parlimen Labuan, Datuk Rozman Isli, untuk membatalkan pertuduhan yang dihadapinya iaitu menggunakan kedudukan bagi mendapatkan kontrak pekerjaan untuk Syarikat Labuan Liberty Port Management Sdn Bhd (LLPM).

Pesuruhjaya Kehakiman, Roz Mawar Rozain, yang menolak permohonan itu berkata, mahkamah mendapati pertuduhan terhadap Rozman selaku pemohon adalah sah di sisi undang-undang dan tidak cacat, lapor Bernama.

“Pendakwaan sudah melaksanakan budi bicaranya ujian undang-undang dan bukti keterangan yang menghasilkan izin untuk mendakwa. Cerita politik pemohon adalah lain dan berasingan daripada bukti hasil siasatan yang menyebabkan pertuduhan itu. Pemohon mempunyai peluang untuk mempertahankan kedudukannya jika tidak bersalah.

“Jika motif berunsur politik untuk mendakwa itu satu pembelaan kepada pertuduhan atau ada kena-mengena dengan kredibiliti saksi, maka tertuduh ada peluang untuk menyangkal kes pendakwaan kelak. Akan tetapi di tahap ini, ia adalah pramatang untuk membatalkan pertuduhan.

“Mahkamah akan memutuskan sama ada pertuduhan berjaya atau gagal dibuktikan terhadap pemohon setelah mendengar keterangan semua saksi.

“Oleh itu, mahkamah ini tidak boleh membenarkan permohonan ini dan kes ini perlu diteruskan dengan perbicaraan yang ditetapkan di Mahkamah Sesyen sebelum ini,” katanya.

Sehubungan dengan keputusan itu, perbicaraan kes yang dijadualkan hari ini dan esok di hadapan Hakim Mahkamah Sesyen, Rozina Ayob diteruskan.

Pendakwaan dikendalikan Timbalan Pendakwa Raya, Ahmad Feisal Mohd Azmi, manakala peguam, Muhammad Rafique Rashid Ali mewakili Rozman.

Sebelum ini, Muhammad Rafique berhujah, mahkamah mempunyai kuasa sedia ada untuk membatalkan atau mengetepikan pertuduhan yang dikenakan terhadap Rozman iaitu pertuduhan itu adalah berniat jahat dan bersifat penindasan, selain penyalahgunaan proses mahkamah serta berunsur politik.

Sementara itu, Ahmad Feisal berhujah, pertuduhan yang dikenakan terhadap pemohon adalah terang dan jelas, malah pihak pendakwaan akan membuktikan semasa perbicaraan yang bermula pada 11 Ogos.

Pada 4 April lalu, Hakim Mahkamah Sesyen, Rozina Ayob, menolak permohonan Rozman untuk membatalkan pertuduhan itu. Berikutan itu, pada 11 Mei lalu, Rozman sekali lagi memfailkan permohonan untuk membatalkan pertuduhan yang dihadapinya di Mahkamah Tinggi.

Rozman, 57, didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, menggunakan kedudukannya untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan.

Beliau didakwa melakukan perbuatan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya, di antara 2.30 petang hingga 5.30 petang pada 21 Mac 2018, mengikut Seksyen 23(1) Akta SPRM dan boleh dihukum di bawah Seksyen 24(1) akta sama, yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


Najib dakwa kurma, kain baju dihantar ke cawangan UMNO bagi kempen pemilihan

Sudah ada pemimpin UMNO yang memulakan kempen bagi menghadapi pemilihan parti, dakwa bekas presidennya, Datuk Seri Najib Razak sambil mengatakan beliau menerima laporan ‘buah kurma dan kain baju’ sudah dihantar ke cawangan-cawangan bagi tujuan meraih sokongan.

Najib berkata UMNO sudah hilang fokus kerana mereka sepatutnya menumpukan ke arah usaha menyatukan parti yang sedang berdepan krisis dalaman, serta membela kebajikan rakyat, dan bukannya berkempen ketika keadaan yang tidak menentu dihadapi negara sekarang.

“…Tapi kempen sudah berjalan kurma pun sudah berjalan, kain baju dah sampai dah, sampai ke cawangan-cawangan, jadi maknanya fokus kita sudah hilang.

“Tadi kita sebut soal fokus kita apa ialah penyatuan UMNO, hal-hal rakyat, dan kita mesti buat persediaan ini yang patut kita lakukan.

“Kalau kita pemimpin yang bertanggungjawab fikir soal parti, tapi kalau kita jalankan kempen, maknanya kita hendak naikkan diri kita. Tapi nasib parti kita siapa nak tentukan… tentulah kita sebagai pemimpin, tak kan orang lain,” katanya pada wawancara Program 75 Tahun Jubli Intan anjuran UMNO Online malam tadi.

Jelas Najib lagi, tiada desakan daripada akar umbi untuk menyegerakan pemilihan parti sebaliknya mereka yang ‘di atas’ sahaja kemaruk mahu ia diadakan segera.

“Orang di bawah ini akar umbi kita, dia kata kami ini tiada masalah, yang masalahnya di atas, jadi soalnya kita sekarang ini pemimpin UMNO dalam kerajaan jangan fikir dia dalam kerajaan kerana dia, tidak kerana UMNO, UMNO letakkan dia di situ.

“Jadi apa peranan dia untuk UMNO ini pun kita nak tanya pada dia, jangan geli dengan jawatan sahaja orang kata, tapi kena semua menyumbang ke arah kekuatan parti UMNO, sayanglah parti kita selagi ada parti perjuangan kita boleh diteruskan, kalau tiada parti gelap masa hadapan,” katanya lagi.

Sebelum ini, seorang Ahli Majlis Tertinggi UMNO, Datuk Seri Reezal Merican Naina Merican berkata pemilihan UMNO perlu dilaksanakan tahun ini mengikut kalendar parti sebelum Pilihan Raya Umum Ke-15 (PRU-15) diadakan.

Sokongan sama juga dinyatakan Ahli Parlimen Rembau, Khairy Jamaluddin yang menegaskan pemilihan UMNO perlu disegerakan bagi menyelesaikan kemelut dalaman parti.

Beliau menyifatkan penangguhan pemilihan pada 2018 telah menjerumuskan parti itu ke lembah kegagalan selepas kalah teruk pada PRU14.

UMNO dijangka mengadakan pemilihan pada hujung tahun ini dan bukannya Jun seperti khabar angin yang digembar-gembur.

Timbalan Presiden UMNO, Datuk Seri Mohamad Hasan, berkata situasi itu mengambil kira keputusan kerajaan Perikatan Nasional (PN) membubarkan Parlimen bagi memberi laluan kepada PRU15, selain perkembangan semasa Covid-19.


KKM pertingkat pantau kanak-kanak alami gejala hepatitis akut: Khairy

Pengamal perubatan di klinik kesihatan kerajaan dan swasta diminta untuk merujuk kanak-kanak berumur satu bulan hingga kurang dari 18 tahun yang menunjukkan gejala jaundis dan gejala lain hepatitis akut ke hospital untuk pengurusan kes selanjutnya.

Menteri Kesihatan Khairy Jamaluddin berkata gejala lain hepatitis akut ialah hilang selera makan, loya, muntah, kelesuan atau air kencing berwarna gelap.

“Kementerian Kesihatan (KKM) telah mempertingkatkan survelan bagi hepatitis akut di semua klinik kesihatan dan hospital dengan menggunakan definisi kes yang telah dipersetujui oleh pakar-pakar perubatan klinikal dan kesihatan awam.

“Protokol rujukan dan pengurusan kes Hepatitis Akut yang Tidak Diketahui Penyebabnya (Acute Hepatitis of Unknown Aetiology) sedang dibangunkan,” katanya dalam kenyataan hari ini.

Untuk rekod, Pertubuhan Kesihatan Sedunia (WHO) memaklumkan hepatitis akut yang teruk dan tidak diketahui asal usulnya telah dikenal pasti dalam hampir 170 kanak-kanak di 11 negara dalam beberapa minggu kebelakangan ini.

Gejala yang menimpa kanak-kanak sebelum tanda-tanda keradangan hati termasuk loya, muntah, cirit-birit dan sakit perut.

Indonesia melaporkan tiga kanak-kanak meninggal dunia akibat penyakit hati yang misteri, kata kementerian kesihatan negara itu, meningkatkan jumlah kematian global kepada sekurang-kurangnya empat kes.

Mengulas lanjur Khairy menasihatkan ibu bapa atau penjaga kepada kanak-kanak yang mengalami gejala berkaitan hepatitis akut seperti dinyatakan perlu segera mendapatkan rawatan di fasiliti kesihatan berhampiran.

KKM akan terus memantau sitiuasi kejadian Hepatitis Akut yang tidak diketahui asal usulnya dalam kalangan kanak-kanak dan akan memaklumkan perkembangan terkini dari semasa ke semasa, kata beliau.

Katanya, hasil pemantauan yang telah dijalankan buat masa ini terdapat seorang kanak-kanak lelaki warganegara berumur empat tahun 11 bulan di Sabah dengan gejala hepatitis akut telah mendapatkan rawatan di sebuah hospital di Sabah pada bulan lepas.

“Kes ini mengalami gejala jaundis, demam, kurang selera makan, loya dan muntah. Selanjutnya, dilaporkan fungsi hepar kanak-kanak ini semakin merosot sehingga memerlukan transplantasi hepar pada 30 Mac 2022 di sebuah hospital di Lembah Klang. Kanak-kanak ini telah discaj dari hospital pada 21 April 2022 dalam keadaan sihat,” kata Khairy.


Tiga individu diserah Malaysia kepada Thailan bukan pejuang

Thailand hari ini menafikan dakwaan bahawa tiga rakyatnya yang diserahkan oleh Kerajaan Malaysia ada kaitan dengan dialog damai yang diadakan di Kuala Lumpur awal minggu ini.

Media Thailand pada Sabtu melaporkan penyerahan ketiga-tiga mereka dibuat pada Rabu (12 Januari), hari kedua rundingan dialog damai berkenaan, lapor Bernama

Ketiga-tiga mereka yang mempunyai rekod jenayah itu ditahan berhampiran Durian Burung, di negeri Kedah bulan lalu, bukannya anggota kumpulan pejuang Islam.

Ketua perunding rundingan damai Selatan Thailand Jeneral Wanlop Rugsanaoh berkata penyerahan itu adalah hasil kerjasama dalam ekstradisi antara kedua-dua negara, dan tiada kaitan dengan dialog damai yang diadakan di Kuala Lumpur.

Beliau berkata demikian semasa sidang akhbar di Phuket, Thailand, hari ini.

Ketiga-tiga suspek yang mempunyai pelbagai rekod jenayah dan mempunyai kaitan dengan kumpulan militan di selatan berada dalam senarai orang dikehendaki di Thailand.

Pada 11 dan 12 Januari lalu, rundingan damai secara bersemuka Selatan Thailand yang tertangguh selama hampir dua tahun akibat pandemik Covid-19, disambung buat kali pertama di Kuala Lumpur.

Wanlop dan kumpulan bersenjata paling berpengaruh di selatan Thailand, Barisan Revolusi Nasional (BRN) yang diketuai oleh Anas Abdulrahman, hadir ke rundingan dua hari itu.

Rundingan itu dibantu oleh bekas ketua polis negara Tan Sri Rahim Mohd Noor sebagai pemudah cara yang mewakili Kerajaan Malaysia.

Sementara itu, Wanlop berkata Thailand kekal komited untuk mencari penyelesaian berkekalan untuk menamatkan konflik di wilayah selatan negara itu dan menjangkakan perkembangan positif dalam tempoh dua tahun akan datang.

“Rundingan bersemuka di Kuala Lumpur pada 11 dan 12 Januari baru-baru ini selepas hampir dua tahun tertangguh akibat pandemik Covid-19 berjalan lancar dengan kedua-dua pihak menunjukkan sikap mesra,” katanya.

Wanlop menjelaskan kedua-dua pihak bersetuju untuk mengadakan mesyuarat rundingan damai setiap dua hingga tiga bulan namun ia bergantung kepada situasi Covid-19.

“Kami  juga setuju penyertaan daripada semua sektor dan pihak berkaitan agar dapat mencari penyelesaian secara damai dan menamatkan konflik di wilayah selatan Thailand,” katanya.

Wanlop berkata sejak perbincangan pertama dengan BRN pada tahun 2019, kedua-dua pihak kini menunjukkan kepercayaan yang lebih tinggi.


Indonesia rekod jangkitan harian tertinggi, 20,574 kes

Ketika gempa bumi berukuran 5.7 magnitud menggegarkan timur wilayah Maluku hari ini, Kementerian Kesihatan Indonesia melaporkan lonjakan kes positif baharu Covid-19 sebanyak 20,574 kes, tertinggi pernah direkodkan sejak kes pertama dikesan pada Mac tahun lalu.

Negara itu turut melaporkan 355 lagi kematian menjadikan keseluruhannya 55,949 kematian.

Semalam Indinesia melaporkan 15,308 individu dijangkiti Covid-19 sementara 303 kematian lagi dicatatkan.

Menurut data yang disiarkan di laman twitter rasmi Badan Nasional Pengurusan Bencana Indonesia, jumlah keseluruhan kes positif kini meningkat kepada 2,053,995, dengan 1,826,504 pesakit dilaporkan sembuh.

Kes jangkitan Covid-19 di Indonesia memperlihatkan peningkatan sejak beberapa minggu ini dengan kerajaan menyalahkan pergerakan orang ramai ketika cuti sambutan Hari Raya Puasa yang lalu, dan kewujudan varian Delta yang pertama kali ditemukan di India.

Pertubuhan Kesihatan Sedunia (WHO) minggu lalu memberi amaran peningkatan drastik kadar penggunaan katil hospital di Indonesia menjadi perhatian utama dan memerlukan langkah kesihatan dan sosial masyarakat yang lebih ketat, termasuk sekatan sosial berskala besar.

Kerajaan Indonesia sebelum ini menolak sekatan dan penutupan berskala besar kerana bimbang akan memberi kesan kepada ekonomi. Pejabat, restoran, pusat beli-belah dan tempat ibadat tetap dibuka.

Sementara itu, gempa itu berlaku jam 9.24 pagi waktu tempatan, dengan pusat gempa di 238 kilometer (km) di timur laut Maluku Barat Daya dan kedalaman 344 km di dasar laut tetapi tiada amaran tsunami dikeluarkan. – Agensi


Dakwaan Hamid tidak boleh dipandang ringan kerajaan PN

Dakwaan Ketua Polis Negara, Tan Sri Abdul Hamid Bador berhubung wujudnya campur tangan politik dalam pengurusan Polis Diraja Malaysia (PDRM), sekiranya tidak ditangani dengan baik akan menyebabkan kepercayaan terhadap institusi kepolisan terhakis, selain akan menjejaskan populariti kerajaan Perikatan Nasional (PN).

Penganalisis politik Universiti Malaya (UM), Prof Madya Dr Awang Azman Awang Pawi berkata, dakwaan Hamid itu tidak boleh dipandang ringan oleh kerajaan, lebih-lebih lagi isu ini merupakan isu yang serius dan perlu segera ditangani.

“Implikasi kenyataan Tan Sri Hamid semalam terhadap kerajaan dalam isu Menteri Dalam Negeri, Datuk Seri Hamzah Zainuddin campur tangan dalam pengurusan Polis Diraja Malaysia merupakan isu besar yang datang daripada ketua polis nombor satu negara.

“Kenyataan ini memberi impak besar kerana ia mengejutkan negara kerana selama ini isu campur tangan dalam pengurusan PDRM tidak pernah dibangkitkan oleh ketua polis negara,” katanya kepada Agenda Daily.

Beliau berkata demikian mengulas sama ada pendedahan Hamid tersebut mampu memberi implikasi kepada pemerintahan kerajaan PN ketika ini.

Dalam pada itu, menyentuh ‘kegagalan’Hamid untuk membawa pulang ahli perniagaan dalam buruan, Low Taek Jho atau Jho Low seperti mana yang dijanjikan olehnya sebelum ini, serta ‘kehilangan’ usahawan kosmetik kontroversi Muhammad Sajjad atau lebih dikenali sebagai Sajat, beliau berkata, Hamid tidak boleh dipersalahkan sepenuhnya.

“Kalau kita gagal bawa balik Jho Low misalnya ia merupakan masalah kerjasama di antara beberapa negara dan di sinilah peranan menteri luar negara perlu ambil langkah pro aktif dilakukan.

“Hal ini kerana batasan kuasa Polis Malaysia di negara asing sangat terbatas dan manakala kuasa menteri luar negeri berperanan penting bagi menggunakan saluran diplomatik bagi memastikan yang didakwa di luar negara dapat dibawa balik ke Malaysia,” katanya.

Jelasnya lagi, hal ini sama juga dengan isu Sajat yang dikatakan berada di luar negara semasa beliau menjawat jawatan IGP yang saluran diplomatik melalui peranan menteri luar perlu dilakukan selepas saluran interpol masih tak berjaya.

Jumaat lalu, Hamid semasa sidang media terakhirnya sebelum bersara menghentam cukup-cukup Menteri Dalam Negeri susulan dakwaan campur tangan dalam pengurusan PDRM.

Bercakap kepada pemberita di Bukit Aman hari ini, Abdul Hamid turut mendakwa Suruhanjaya Pasukan Polis (SPP) yang dipengerusikan Hamzah dicemari ‘unsur politik’.


11 tempat nyamuk boleh sebar JE dikesan di Kota Setar

Jabatan Kesihatan Negeri (JKN) Kedah mengesan 11 tempat pembiakan nyamuk Culex Tritaenioryhncus dan Culex Sitiens di daerah Kota Setar yang berpotensi menyebarkan virus Japanese Encephalitis (JE).

Pengarah JKN Kedah, Dr Othman Warijo berkata tempat pembiakan nyamuk berkenaan dikesan menerusi kajian entomologi yang juga antara aktiviti kawalan wabak dilaksanakan bermula 25 Nov hingga semalam.

Menurutya sehingga 2 Disember 2021 iaitu hari kelapan wabak, bilangan kes JE yang dilaporkan di lokaliti wabak kekal dua kes, dan kedua-duanya telah meninggal dunia.

“Pengesanan kes secara aktif (ACD) telah dijalankan di sekitar kawasan terlibat. Sebanyak 674 (23 peratus) daripada 2,926 orang penduduk di kedua-dua lokaliti telah disaring untuk gejala penyakit JE dan didapati tiada penduduk bergejala,” katanya dalam kenyataan di sini hari ini.

Beliau berkata sebanyak 291 (70.6 peratus) daripada premis dalam 400 meter radius dari rumah pesakit telah diperiksa yang mana 14 bekas pembiakan nyamuk telah ditemui dan sebanyak 672ml Abate 500E BTI digunakan untuk larvasiding.

Katanya, semburan ruang termal juga telah dilakukan pada 25 dan 26 Nov meliputi 412 premis dan semburan ruang ultra low volume (ULV) pada 25 dan 27 Nov meliputi 912 premis.

Dr Othman berkata pihaknya mendapati tiada ladang penternakan khinzir di sekitar lokaliti wabak dan tinjauan menggunakan dron di sepanjang sungai berdekatan juga tidak menemukan sebarang lokasi berisiko kecuali kehadiran burung hijrah di kawasan bendang.

Bagi mencegah penularan wabak itu, beliau menyeru seluruh masyarakat di sekitar Kota Setar melakukan langkah-langkah pencegahan termasuk mengelakkan diri daripada gigitan nyamuk dan membuat semburan aerosol di dalam rumah.

“Membersihkan persekitaran serta mencari dan memusnahkan tempat pembiakan nyamuk di kediaman dan premis masing-masing serta mendapatkan rawatan segera di klinik kesihatan sekiranya mengalami tanda-tanda seperti demam, sakit kepala dan muntah,” katanya.

Ahad lepas, JKN Kedah dalam satu kenyataan memaklumkan mengenai dua kes JE yang dikesan di daerah Kota Setar masing-masing pada 18 dan 25 Nov dan mengisytiharkan penyakit itu sebagai wabak di daerah tersebut selepas kes kedua dikesan.


PAS Melaka terima guna lambang PN, sedia berkorban elak tiga penjuru

Keputusan untuk menggunakan lambang Perikatan Nasional (PN) dalam pada Pilihan Raya Negeri (PRN) Melaka diterima PAS negeri tersebut, kata Pesuruhjayanya, Datuk Kamarudin Sidek.

Bagaimanapun, Kamarudin berkata PAS sedia berkorban dengan mengambil langkah menarik diri jika pertandingan di satu-satu kerusi Dewan Undangan Negeri (DUN) berlaku pertandingan tiga penjuru semasa PRN nanti.

“PAS Melaka akur kerana PN sudah didaftarkan sebagai sebuah parti politik, manakala Muafakat Nasional (MN) pula tidak didaftarkan.

“Tetapi, PN dan Barisan Nasional (BN) sepakat satu lawan satu, tiada pertembungan kerusi, (Namun) jika berlaku juga (pertembungan kerusi), PAS akan mengambil sikap menyokong penyandang kerusi yang menang pada Pilihan Raya Umum (PRU) lalu,” katanya dipetik laporan portal BH hari ini.

Terdahulu, Presiden PAS, Datuk Seri Abdul Hadi Awang mengumumkan Mesyuarat Jawatankuasa Kerja parti itu meluluskan penggunaan lambang PN dalam PRN Melaka pada 20 November ini.

Ketetapan itu mengambil kira panduan yang diberikan Majlis Syura Ulama PAS yang bersidang pada 31 Oktober lalu dan selaras dengan Peruntukan Fasal 84 Perlembagaan PAS.

Keputusan tersebut dilihat satu tamparan kepada UMNO yang meletak syarat sebelum ini supaya PAS menggunakan lambangnya sendiri sebagai menghormati persefahaman dalam MN.

Ia bagaimanapun ditolak PAS susulan syarat tersebut yang dilihat berbentuk satu ugutan kepada parti tersebut.


BN perlu bersedia bentuk kerajaan campuran lepas PRU-15: Azalina

Membentuk kerajaan campuran dengan kumpulan politik lain membolehkan Barisan Nasional (BN) memperoleh kuasa majoriti besar selepas Pilihan Raya Umum Ke-15 (PRU-15), kata Datuk Seri Azalina Othman Said.

Berucap pada konvensyen ulang tahun ke-48 BN, Ahli Majlis Tertinggi (MT) UMNO itu berkata realiti politik pada masa ini memerlukan BN bersikap fleksibel mengenai pakatan sama ada sebelum atau selepas PRU.

“Walaupun kita menganggap mereka sebagai musuh atau kita tidak melihat mereka sebagai kawan, kita perlu mempertimbangkan pilihan (menyertai pakatan) jika kita mahukan kemenangan 148 kerusi,” kata Azalina.

Jumlah yang disebutnya akan mewakili majoriti dua pertiga dalam Parlimen daripada 222 kerusi yang ada, yang akan membenarkan mana-mana gabungan pemerintah menggubal undang-undang tanpa halangan, walaupun dalam perkara yang berkaitan dengan Perlembagaan Persekutuan.

BN kini merupakan sebahagian daripada kerajaan campuran dengan Perikatan Nasional (PN), sebuah pakatan bersekutu dari segi pembentukan kerajaan, namun bersaing secara sihat dalam arena politik, termasuk dalam Pilihan Raya Negeri (PRN).

PN adalah gabungan Bersatu, PAS, Gerakan, Parti Solidariti Tanah Airku (STAR), Parti Progresif Sabah (SAPP), Gabungan Rakyat Sabah (GRS) dan mendapat sokongan Gabungan Parti Sarawak (GPS).

Pembentukan kerajaan gabungan BN dan PN terjalin setelah 15 ahli Parlimen UMNO diketuai presidennya Datuk Seri Ahmad Zahid Hamidi mengkhianati perjanjian menyokong Perdana Menteri ketika itu Tan Sri Muhyiddin Yassin, sebelum PN kemudian bersetuju menyokong Naib Presiden UMNO Datuk Seri Ismail Sabri Yaakob sebagai perdana menteri kesembilan.

Azalina, percaya gabungan itu boleh mendapatkan semula kuasa dalam pilihan raya umum akan datang dengan sendirinya.

Azalina juga menyatakan bahawa keengganan untuk berkompromi dan membentuk pakatan politik mungkin menghalang daripada memimpin kerajaan yang berkesan atau dapat meluluskan undang-undang.

“Jika kita mahu menang, kita perlu bersedia untuk berunding dengan pihak yang berkongsi titik persamaan,” kata Azalina, namun menegaskan bahawa terma sebarang perkongsian mesti dipersetujui terlebih dahulu.

Azalina yang juga Penasihat Khas Perdana Menteri berkata parti-parti komponen juga perlu untuk berfikiran terbuka sebagai persediaan sebelum PRU-15 bagi memastikan kerajaan yang dibentuk kelak adalah sebuah kerajaan yang kukuh.

“Kita kena bersedia untuk berfikiran terbuka kepada pendekatan baharu iaitu sama ada pre atau post-election coalition agreement. Jadi sebelum masuk pilihan raya kita buat persediaan, bersetuju atas beberapa fakta ataupun lepas menang kita bincang.

“Tapi kalau kita pergi pada pilihan raya dengan pemikiran bahawa BN sahaja dan kita tidak fleksibel rasa kita tidak dapat mentadbir kerajaan sekali lagi seperti yang berlaku sebelum ini,” katanya.

PRU akan datang tidak dijangka diadakan sehingga September 2023 tetapi sebahagian daripada UMNO mendesak Ismail Sabri mempercepatkannya.

Bagaimanapun, Perdana Menteri menyatakan keberatan untuk berbuat demikian, dengan menjadikan keadaan inflasi dan ekonomi negara yang tidak kondusif sebagai alasan mengadakan PRU dalam masa terdekat.


Varian Delta menular di Kelantan, 60 kes dikesan dalam tempoh 9 hari

Penularan varian Delta dikalangan rakyat Kelantan semakin meningkat, terbaharu sebanyak 60 kes sudah dikesan dalam tempoh sembilan hari sejak 26 Disember lalu.

Pengesahan jangkitan varian merbahaya tersebut dibuat kajian berterusan makmal Kementerian Kesihatan (KKM).

Pengarah Jabatan Kesihatan Kelantan, Datuk Dr Zaini Hussin berkata jumlah keseluruhan kes varian Delta dicatatkan di negeri ini sebanyak 170 kes dan tren peningkatan tersebut amat membimbangkan.

“Penularan varian Delta yang tinggi dalam masa sembilan hari amat membimbangkan memandangkan varian berkenaan berbahaya dan cepat merebak.

“Varian ini sudah lama berada dalam komuniti kita dan jangkitannya terlalu cepat jika individu yang positif tidak mengambil langkah kuarantin diri,” katanya, hari ini.

Dr Zaini berkata, kes jangkitan varian Beta yang dikesan di negeri ini sehingga semalam adalah sebanyak 27 kes.

Katanya, keseluruhan jangkitan kes varian Delta serta Beta adalah sebanyak 197 kes dan setakat ini tiada kes membabitkan varian Omicron.

“Namun, semua penduduk diminta terus berhati-hati dan menjaga prosedur operasi standard (SOP) bagi mengelakkan varian baharu ini masuk ke negeri ini.

“Masyarakat juga dinasihatkan menjaga diri dan tidak terlalu selesa walaupun negeri ini sudah masuk ke Fasa Empat Pelan Pemulihan Negara (PPN) hari ini.

“Fasa Empat bukan tiket untuk kita bebas ke mana-mana saja dengan tidak mematuhi SOP kerana jangkitan kes Covid-19 masih tinggi,” katanya.


Puteri kritik kecelaruan UMNO hadapi PRU-15, tiada ‘sniper’

Puteri UMNO hari ini (12 Januari 2023) mengkritik strategi Pilihan Raya Umum Ke-15 (PRU-15) partinya hingga Barisan Nasional (BN) mengalami kekalahan paling teruk dalam sejarah.

Ketuanya Datuk Zahida Zarik Khan berkata kecelaruan naratif berhubung isu ‘poster boy’ selain mengejar jawatan adalah antara faktor kekalahan UMNO pada PRU-15 lalu.

Faktor ‘poster boy’ katanya menjadikan UMNO bercelaru dengan naratif yang dimainkan, sekali gus menjadi senjata untuk pihak lawan mengatur strategi kemenangan.

“Naratif penceritaan kita menjelang PRU-15 bersimpang-siur. Naratif kita sebagai parti yang mampu mewujudkan kerajaan yang stabil sehingga kejayaan di Melaka dan Johor semakin kabur dengan naratif lain yang pelbagai.

“Ini termasuk isu siapakah yang patut menjadi poster boy? Kita dilihat lebih ghairah dalam mengejar jawatan-jawatan dalam kerajaan sekiranya kita menang. Kita dilihat lebih banyak membuat persiapan pemilihan dalam parti daripada persiapan PRU-15.

“Semua mengandaikan menang di Melaka dan Johor menjadikan jaminan menang keseluruhan PRU-15. Ini termasuk dalam kalangan mereka yang tidak nampak muka ataupun datang sekadar melepaskan batuk di tangga ketika kita semua bertarung dalam PRN.

“Kita lebih banyak mencatur setelah menang siapa orang dia, siapa orang kita. Naratif kita menjadi celaru,” kata beliau dalam ucapan dasar Perhimpunan Agung UMNO (PAU) 2022 bagi sayap Puteri di Pusat Dagangan Dunia di ibu negara hari ini, menurut Utusan.

Zahida adalah antara calon BN yang kalah pada PRU-15 lalu walaupun beliau diletakkan bertanding di kerusi selamat dan kubu kuat UMNO di Padang Besar, Perlis.

Mengulas lanjur, Zahida mengakui UMNO tidak mempunyai ‘penembak tepat’ bagi mencari kelemahan parti-parti lain, sebaliknya hanya mengasak Datuk Seri Ahmad Zahid Hamidi meletak jawatan.

“Masihkah kita ingat mereka pernah menggelarnya maha firaun tetapi memeluknya apabila memerlukan. Di zaman Tun Abdullah Badawi atau Pak Lah beliau juga diserang peribadinya.

“Begitulah di zaman Datuk Seri Najib Razak dan Datuk Seri Ahmad Zahid Hamidi. Ingat, tukarlah berapa kali pemimpin pun, pemimpin itu akan tetap menjadi sasaran lawan.

“Kelemahan kita, kita tak cukup pandai mencari keburukan pemimpin mereka dan menghina hingga ke tahap yang paling rendah. Apatah lagi membina naratif pembunuhan karakter dan mencipta fitnah.

“UMNO hanyalah kilang melahirkan pemimpin khidmat dan pembangunan. Kita gagal melahirkan penembak tepat, penabur fitnah dan pembunuh karakter mereka satu-persatu.

“Kekuatan mereka pula walau apapun tohmahan yang dilemparkan kepada pemimpin mereka, mereka tetap mempertahankan pemimpin yang mereka pilih. Kelemahan kita pula sekiranya pemimpin kita diserang ramai pula kalangan kita turut mencari jalan merebahkan pemimpin kita,” kata Zahida.


Petani, nelayan pun wajib carum PERKESO tahun depan: Bajet 2023

Petani, nelayan dan penjaja adalah antara rakyat yang diwajibkan menjadi ahli Pertubuhan Keselamatan Sosial (PERKESO) dan membuat caruman bulanan sebanyak 20 peratus, mulai tahun depan.

Caruman itu wajib dibuat menerusi Skim Keselamatan Sosial Pekerjaan Sendiri (SKSPS) PERKESO, sebagaimana yang dicadangkan dalam Bajet 2023 kerajaan Perdana Menteri Datuk Seri Ismail Sabri Yaakob yang dibentang di Dewan Rakyat hari ini (7 Oktober 2022).

Bagaimanapun, tiada kaedah bagaimana petani dan nelayan, serta rakyat yang bekerja sendiri untuk mendaftar dengan SKPS serta jumlah caruman yang hendak dibuat. Namun, mereka akan terikat dengan Mengikut Akta Keselamatan Sosial Pekerjaan Sendiri 2017 (Akta 789).

Arahan supaya semua rakyat yang bekerja sendiri wajib mencarum dalam PERKESO itu adalah pertama kali dilakukan kerana petani, nelayan atau tukang kayu, sebelum ini tidak pernah diwajibkan mencarum.

Dalam pembentangan Bajet 2023, Menteri Kewangan Tengku Datuk Seri Zafrul Abdul Aziz berkata dalam memastikan kesejahteraan rakyat yang holistik, agenda perlindungan sosial akan terus diberi perhatian serius.

Katanya pada 2020, hanya segelintir pekerja ‘gig riders’ dilindungi dan setelah Kerajaan menyumbang kepada caruman, kini lebih 260 ribu dilindungi melalui Skim Keselamatan Sosial Pekerjaan Sendiri (SKSPS) PERKESO.

“Bagi mengurangkan bebanan golongan bekerja sendiri membayar caruman PERKESO, kerajaan akan menanggung 80 peratus daripada nilai caruman tersebut. Ini bermakna, orang bekerja sendiri seperti penghantar makanan, petani, nelayan, penggiat seni FINAS dan penjaja hanya membayar 20 peratus sahaja.

“Tahun hadapan, inisiatif ini akan disediakan 150 juta ringgit dan diperluas kepada mereka yang bekerja sendiri seperti pemandu teksi dan pekerja gig sektor teknologi maklumat.

“Tahun hadapan, Kerajaan akan mula mewajibkan caruman SKSPS kepada semua sektor pekerjaan sendiri terutamanya sektor berisiko tinggi secara berperingkat. Inisiatif ini akan bermula dengan sektor pengangkutan awam dan penghantaran barangan ataupun makanan,” katanya.

Mengikut Akta 789 setiap orang bekerja sendiri hendaklah mendaftar dengan dan membayar caruman kepada Perkeso mengikut cara sebagaimana yang ditetapkan bagi tiap-tiap aktiviti pekerjaan sendiri yang dijalankan olehnya.

Mereka yang melanggar akta itu adalah melakukan suatu kesalahan dan boleh, apabila disabitkan, didenda tidak melebihi RM10,000 atau penjara selama tempoh tidak lebih dua tahun atau kedua-duanya.


Tun Faisal sekali lagi ajak Zahid bersumpah

Bekas Timbalan Ketua UMNO Bahagian Putrajaya, Datuk Tun Faisal Ismail Aziz percaya UMNO pusat menyebarkan tulisan yang memfitnah beliau sebagai dalang penciptaan dan penyebaran audio ‘Anak Murid – Cikgu’.

Ini kerana, katanya, UMNO pusat mempunyai akses terhadap nombor ketua-ketua UMNO bahagian dan sayap bahagian di seluruh negara.

“Tulisan yang memfitnah saya sebagai dalang ‘penciptaan’ dan penyebaran audio Anak Murid – Cikgu ini telah disebarkan menggunakan WhatsApp kepada Ketua-ketua Bahagian dan Ketua-ketua Sayap Bahagian oleh pihak yang mempunyai nombor-nombor telefon mereka…

“…besar kemungkinan oleh pihak UMNO Pusat sendiri yang mempunyai akses terhadap nombor-nombor Ketua-ketua UMNO Bahagian dan Sayap-sayap Bahagian di seluruh negara,” katanya.

Anak murid dan cikgu itu dipercayai merujuk kepada Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim,

Dalam klip audio perbualan antara Zahid dan Anwar ketika Perhimpunan Agung UMNO (PAU) 2020 baru-baru ini, Zahid menyifatkan Anwar adalah cikgu beliau yang pandai berucap.

Sehubungan itu, Tun Faisal sekali lagi mengajak Zahid sama-sama bersumpah untuk menafikan tuduhan yang dibuat ke atas mereka supaya nama kedua-duanya bersih.

Beliau yang digantung keahliannya selama enam tahun oleh Majlis Kerja Tertinggi (MT) UMNO selepas tamat PAU 2020 baru-baru ini turut memuat naik cadangan sumpah untuk dirinya dan Zahid.

“Saya (akan dibaca oleh saya), bersumpah atas nama Allah, WALLAHI, WABILLAHI, WATALLAHI bahawa saya tidak terlibat merakam perbualan Datuk Seri Ahmad Zahid Hamidi dan Datuk Seri Anwar Ibrahim atau mencipta audio tersebut. Saya juga tidak terlibat menyebarkan audio tersebut melainkan hanya beberapa kumpulan Whatsapp dan individu bagi membuktikan saya benar dalam hal kerjasama Datuk Seri Zahid Hamidi dan Datuk Seri Anwar Ibrahim. Saya juga bersumpah WALLAHI, WABILLAHI, WATALLAHI bahawa surat sokongan Datuk Seri Zahid Hamidi kepada Datuk Seri Anwar Ibrahim juga benar dan wujud.”

“Saya (akan dibaca oleh YB Datuk Seri) bersumpah atas nama Allah, WALLAHI, WABILLAHI, WATALLAHI bahawa suara di dalam audio perbualan bersama Datuk Seri Anwar Ibrahim itu bukan suara saya dan adalah rekaan semata-mata. Saya tidak pernah berbual dengan Datuk Seri Anwar Ibrahim seperti yang terkandung dalam audio tersebut. Saya juga bersumpah, WALLAHI, WABILLAHI, WATALLAHI, bahawa saya tidak menandatangani dan tidak terlibat memberi sokongan kepada Datuk Seri Anwar Ibrahim sehingga menyebabkan surat sokongan tersebut terhasil.”

Tun Faisal berkata, selain membuat laporan polis untuk menyiasat kesahihan audio ini yang akan mengambil sedikit masa, bersumpah atas nama Allah setidak-tidaknya boleh meredakan kecaman terhadap Zahid.

Beliau mencadangkan majlis angkat sumpah itu diadakan di Surau Ar-Rahman, PWTC selepas solat Jumaat, jam 2.30 petang, 16 April 2021.


PINTAR gesa MP UMNO, BN sokong PN demi perjuangan Melayu-Islam

Pertubuhan Intelektual Negara (PINTAR) menggesa 26 ahli Parlimen (MP) UMNO supaya memberi sokongan tidak berbelah-bahagi kepada Pengerusi Perikatan Nasional (PN) Tan Sri Muhyiddin Yassin untuk dilantik sebagai Perdana Menteri kesepuluh.

Presidennya Profesor Dr Mohd Roslan Mohd Nor berkata rakyat mahu melihat kewujudan sebuah kerajaan stabil yang memperjuangkan hak-hak kelompok majoriti Melayu-Islam dan pada masa sama turut mengangkat hak kaum lain di negara ini.

“Melalui keputusan PRU-15 yang ada, pilihan terbaik buat UMNO dan BN adalah memberi sokongan kepada PN untuk bersama-sama membentuk kerajaan.

“Sanjungilah kesediaan parti-parti Sabah dan Sarawak melalui GPS dan GRS yang telah pun memberikan sokongan kepada Muhyiddin untuk membentuk kerajaan secara bersama.

“Oleh itu, sangat wajar bagi 26 orang Ahli-ahli Dewan Rakyat Umno bahkan 30 orang (sekiranya diambil jumlah seluruh MP BN) untuk menyatakan sokongan padu kepada Muhyiddin.

“Memilih untuk bersikap berkecuali sebenarnya adalah bukan pilihan buat masa ini. Rakyat dan negara memerlukan kerajaan dibentuk segera untuk melicinkan pentadbiran dan urusan yang perlu dilakukan,” katanya.

Untuk rekod, tujuan dan matlamat penubuhan UMNO adalah sebagai sebuah parti yang berjuang mendukung cita-cita Kebangsaan Melayu demi mengekalkan maruah dan martabat bangsa, agama dan negara.

Terdahulu, Yang di-Pertuan Agong menitahkan semua 30 MP UMNO dan BN menghadap baginda esok, setelah PN dan Pakatan Harapan gagal menunjukkan sokongan majoriti ahli Dewan Rakyat untuk membentuk kerajaan secara sendirian.

Mengulas lanjut, Profesor Dr Mohd Roslan juga berkata rakyat tidak mahu melihat pemimpin parti Melayu terus bertindak sepi, merajuk, tidak mahu bekerjasama dan sebagainya.

“Cukuplah dengan apa yang berlaku selepas PRU-14 lalu yang telah menyebabkan rakyat bangkit untuk mempertahankan hak mereka yang cuba dirobek ketika mana terdapatnya pemimpin yang bercakaran.

“Kami turut merasakan sekiranya para pemimpin ini masih mengambil sikap berkecuali, maka kebimbangan yang dinyatakan oleh Tun Abdul Hamid Mohamad dalam kenyataannya pada 22 November 2022 akan menjadi kenyataan di mana pemimpin-pemimpin UMNO dilihat tidak lagi mempedulikan kepentingan orang Melayu sebaliknya hanya memikirkan kepentingan politik sempit sendiri.

“Sedangkan, dengan menjaga kepentingan orang-orang Melayu inilah merupakan kunci kepada kestabilan negara sejak merdeka,” katanya.

PINTAR juga menggesa ahli Parlimen UMNO konsisten dengan keputusan Perhimpunan Agung UMNO untuk menolak DAP dan Datuk Seri Anwar Ibrahim. Mengambil sikap berkecuali di waktu kritikal begini adalah memberi muka kepada kedua-duanya selain merupakan satu sikap tidak bertanggungjawab kepada negara.

“Oleh yang demikian, sekali lagi PINTAR ingin menggesa agar 26 Ahli-ahli Dewan Rakyat Umno untuk memberikan sokongan padu kepada kepada TSMY sebagai Perdana Menteri ke-10 dan turut sama dengan PN untuk membentuk kerajaan yang stabil dan kuat,” katanya.